Britain telah memindahkan rakyatnya dari Sudan

LONDON, 25 April– Kerajaan Britain berkata pihaknya telah melancarkan pemindahan besar-besaran rakyatnya dari Sudan pada Selasa, selepas puak yang berperang di negara Afrika Utara itu bersetuju dengan gencatan senjata selama 72 jam.Britain memaklumkan pesawat tentera akan berlepas dari lapangan terbang di luar Khartoum, dan hanya mereka yang mempunyai pasport British dibenarkan menaiki pesawat. Keutamaan akan diberikan kepada kumpulan keluarga dengan kanak-kanak, warga emas dan individu yang mempunyai masalah kesihatan.“Kerajaan telah memulakan pemindahan besar-besaran pemegang pasport British dari Sudan dalam penerbangan RAF,” kata Perdana Menteri Rishi Sunak di Twitter. "Saya memberi penghormatan kepada Angkatan Bersenjata British, diplomat dan kakitangan pasukan sempadan."Setiausaha Luar James Cleverly berkata, "kerajaan telah mula menghubungi warganya secara terus dan menyediakan laluan untuk berlepas keluar negara."Pada Isnin, kerajaan menganggarkan kira-kira 4,000 warga Britain berada di Sudan dan menteri angkatan tentera James Heappey berkata terdapat pasukan tentera di timur negara itu sedang meninjau kemungkinan pilihan untuk membantu warga Britain pulang.Pejabat Luar Negeri menyatakan pada Selasa, warga Britain tidak seharusnya pergi ke lapangan terbang, dan memberi amaran keadaan kekal tidak menentu, bermakna keupayaan untuk melakukan pemindahan boleh berubah dalam masa singkat.Angkatan bersenjata British telah memindahkan kakitangan diplomatik dan ahli keluarga mereka dari Sudan pada Sabtu dan kerajaan telah mendapat kritikan daripada warga Britain yang masih terperangkap di Sudan, bahawa bantuan tidak memadai.Britain sedang bekerjasama dengan rakan antarabangsanya untuk mengatur pelepasan itu, juga akan terus melihat pilihan lain yang berpotensi untuk membantu warganya meninggalkan Sudan. -REUTERS

(Susulan pertempuran antara Pasukan Sokongan Pantas separa tentera dan tentera di Khartoum Utara/REUTERS)


Enam ahli kartel terbunuh berbalas tembakan dengan askar

(Michoacan, menjdi tumpuan bagi kartel jenayah terancang)

MORELIA, 25 April- Enam suspek penjenayah dan seorang pegawai tentera terbunuh dalam kejadian berbalas tembakan di barat Mexico pada Isnin.Pasukan keselamatan sedang menjalankan rondaan pengawasan di negeri Michoacan apabila mereka diserang oleh sekumpulan lelaki bersenjata.Menurut sumber, askar membunuh enam suspek yang dikatakan penyerang dan menangkap enam yang lain, sambil menambah bahawa seorang askar telah terbunuh dan seorang lagi cedera.Media tempatan melaporkan penyerang adalah ahli kartel New Generation Jalisco, salah satu kumpulan paling berkuasa dan ganas di Mexico.Michoacan, di pantai Pasifik, telah lama menjadi tumpuan bagi kartel jenayah terancang, yang membiayai diri mereka sendiri melalui pengedaran dadah dan pemerasan.Mexico telah merekodkan lebih 340,000 pembunuhan sejak 2006, kebanyakannya dikaitkan dengan jenayah terancang.Kadar pembunuhan negara meningkat tiga kali ganda sejak serangan antidadah kontroversi yang dilancarkan pada Disember 2006 mencetuskan keganasan; daripada 9.6 pembunuhan bagi setiap 100,000 penduduk kepada 28 pada 2021.- AFP


Kes Trump rogol kolumnis terkenal bakal ke mahkamah

NEW YORK, 25 April- Pemilihan juri perbicaraan sivil membabitkan Donald Trump yang didakwa merogol bekas kolumnis terkenal Amerika, E. Jean Carroll dijadualkan bermula pada Selasa.E. Jean Carroll, 79, berkata Trump menyerangnya secara seksual di gedung membeli-belah New York pada 1990-an dan kemudian memfitnahnya selepas dia mendedahkan dakwaan itu kepada umum.Trump, menafikan dakwaan itu dan berkata ia adalah rancangan licik untuk menggagalkan pencalonannya pada 2024 bagi penggal kedua di White House.Carroll, bekas kolumnis majalah Elle, berkata dia telah dirogol oleh Trump di bilik persalinan di gedung mewah Bergdorf Goodman di Fifth Avenue di Manhattan pada pertengahan 1990-an.Dia berkata serangan itu berlaku selepas Trump meminta nasihatnya untuk membeli-belah.Carroll membuat pendedahan itu dalam petikan bukunya yang diterbitkan oleh Majalah New York pada 2019.Trump menjawab kemudian dengan mengatakan dia tidak pernah bertemu Carroll, dan wanita itu berbohong.Carroll mengeluarkan saman terhadap Trump kerana memfitnah pada 2019 tetapi tidak dapat memasukkan tuntutan rogol kerana statut pengehadan bagi kesalahan yang didakwa telah tamat tempoh.Namun, undang-undang baharu berkuat kuasa pada November tahun lalu di New York, yang memberi ganti rugi kepada mangsa serangan seksual beberapa dekad selepas serangan mungkin berlaku, membuka peluang tuntutan baharu.Ia memberi tempoh setahun kepada mangsa serangan seksual di negeri itu untuk menyaman pendera mereka walaupun, kes telah lama berlaku.Peguam untuk Carroll memfailkan saman baharu yang menuduh Trump 'secara paksa merogol dan meraba-raba' wanita itu.Saman itu menuntut ganti rugi pampasan dan punitif yang tidak ditentukan untuk kecederaan psikologi, kesakitan dan penderitaan, kehilangan maruah, dan kerosakan pada reputasinya.Trump mungkin tidak memberi keterangan kerana peguam Carroll berkata mereka tidak berhasrat untuk memanggilnya ke kandang saksi.Perbicaraan mungkin berlangsung antara satu hingga dua minggu lagi.- AFP


Ahli arkeologi Peru jumpa mumia remaja lebih 1,000 tahun

LIMA, 25 April- Ahli arkeologi Peru menemui mumia berusia lebih 1,000 tahun di pinggir ibu kota negara itu pada Isnin.Mumia itu mungkin seorang remaja dan ditemui di dalam kubur bawah tanah yang dibalut dengan bekas pengebumian, bersama-sama dengan seramik dan tali serta termasuk cebisan kulit dan rambut.Remaja mumia itu ditemui dalam 'keadaan pemuliharaan yang baik', kata ahli arkeologi Yomira Huaman, yang bertanggungjawab ke atas projek penyelidikan Cajamarquilla yang bergabung dengan universiti tempatan, Universidad Nacional Mayor de San Marcos.Walaupun terkenal dengan tempat bersemayam diraja Inca di puncak gunung di Machu Picchu, Peru adalah rumah kepada pelbagai budaya pra-Hispanik yang berkembang pesat pada abad-abad sebelum empayar Inca berkuasa, terutamanya di sepanjang pantai tengah negara dan di Andes.Remaja itu hidup antara 1,100 dan 1,200 tahun dahulu, dan mungkin tergolong dalam budaya Lima atau Ichma. Mumia itu ditemui kira-kira 200 meter (220 ela) dari tempat mumia pertama Cajamarquilla ditemui, merujuk kepada mumia lain yang ditemui di kawasan berhampiran tahun lepas.Tapak arkeologi itu juga menyaksikan mayat lapan kanak-kanak dan 12 orang dewasa, ditemui yang dikatakan mungkin dikorbankan sekitar 800-1,200 tahun lalu.Kompleks Cajamarquilla yang luas menampilkan runtuhan empat piramid dan binaan lain seperti dinding yang dibentangkan. Kompleks tersebut adalah kota bata lumpur kedua terbesar di Peru selepas Chan Chan di utara negara Andes.Cajamarquilla mungkin diduduki oleh orang dari pantai dan dataran tinggi Andes, kata Huaman. Terletak di kawasan berdebu kira-kira 20km (12 batu) dari Lima, tapak itu dipercayai sebagai pusat perdagangan yang berkembang maju.- REUTERS


Polis Sepanyol keluarkan video kejar mengejar dengan pengedar dadah

(Tangkap layar video polis Sepanyol mengejar pengedar dadah / REUTERS)

MALLORCA, 25 April- Polis Sepanyol mengeluarkan video menunjukkan rakaman dramatik aksi kejar mengejar dengan pengedar dadah yang disyaki cuba mengelak ditangkap pihak berkuasa.Dalam rakaman dari helikopter polis itu, suspek pengedar dadah dilihat dikejar dengan laju oleh bot polis, sebelum mereka melarikan diri meninggalkan bot itu di tepi pantai.Dalam kenyataan akhbar, polis berkata bot itu datang dari Afrika Utara pada hari Sabtu (22 April) sebelum ia berhenti di Cala Gran di tenggara pulau itu. Polis kemudiannya berjaya menahan tiga suspek dan merampas 1,200kg dadah jenis hashish.- REUTERS

(Tangkap layar video polis Sepanyol memaparkan tiga pengedar dadah melarikan diri di pantai Mallorca / REUTERS)


Netflix labur AS$2.5 bilion buat filem, rancangan TV di Korea Selatan

(Presiden Korea Selatan Yoon Suk Yeol bercakap di sebelah CEO Netflix Ted Sarandos semasa sidang akhbar di Washington / REUTERS)

SEOUL, 25 April- Netflix Inc bakal melabur sebanyak AS$2.5 bilion di Korea Selatan dalam tempoh empat tahun akan datang untuk menghasilkan siri TV Korea, filem dan rancangan realiti tv, menggandakan jumlah pelaburan syarikat itu dalam pasaran sejak 2016.Perkhidmatan penstriman A.S. itu membuat pengumuman tersebut selepas pertemuan antara Presiden Korea Selatan Yoon Suk Yeol dan CEO bersama Netflix, Ted Sarandos. Yoon tiba di Washington pada hari Isnin untuk lawatan negara selama enam hari.Presiden Yoon mengalu-alukan pelaburan itu sebagai peluang utama untuk industri kandungan kreatif Korea Selatan dan Netflix ketika negara itu berusaha untuk meningkatkan eksport budaya dan kuasa lunaknya.Saham syarikat pengeluaran dan hiburan Korea Selatan meningkat pada hari Selasa dengan Showbox dan Studio Dragon masing-masing naik 8.75% dan 2.26%, berbanding penurunan indeks Kosdaq yang lebih kecil di negara itu sebanyak 2.21%.Dikenali sebagai Gelombang Korea atau Hallyu, industri hiburan Korea Selatan telah menikmati ledakan global sejak beberapa tahun kebelakangan ini. Pasaran muziknya, yang diketuai oleh kumpulan K-pop seperti BTS dan Blackpink, juga muncul fenomena seluruh dunia.Pada tahun 2021, eksport kandungan kreatif termasuk muzik, permainan video dan filem mencapai rekod tertinggi sebanyak $12.4 bilion, menurut data kerajaan terkini, meninggalkan peralatan rumah dan bateri boleh dicas semula dalam jumlah eksport."Kami membuat keputusan ini kerana kami mempunyai keyakinan besar bahawa industri kreatif Korea akan terus menceritakan 'kisah hebat'," kata Sarandos dalam satu kenyataan, memetik hits global platform penstriman yang dihasilkan oleh pencipta Korea Selatan seperti Squid Game, The Glory dan Physical:100.Squid Game, keluaran 2021, kekal sebagai siri Netflix yang paling banyak ditonton sepanjang masa, setelah memperoleh 1.65 bilion jam penstriman dalam 28 hari pertama.-REUTERS


Konflik Sudan: Pihak bertelagah setuju gencatan senjata tiga hari

WASHINGTON, 25 April- Setiausaha Negara AS Antony Blinken berkata Tentera Sudan (SAF) dan Rapid Support Forces (RSF) telah bersetuju untuk mematuhi gencatan senjata di seluruh negara selama 72 jam bermula tengah malam.Kerajaan AS menggesa kedua-dua pihak untuk mematuhi sepenuhnya perjanjian ini, kata Blinken dalam satu kenyataan.Pengumuman yang sama telah dibuat sejak tercetusnya pertempuran tetapi tidak dipatuhi."Untuk menyokong penamatan pertempuran yang berkekalan, Amerika Syarikat akan menyelaraskan dengan rakan kongsi serantau dan antarabangsa, dan pihak berkepentingan awam Sudan, untuk membantu dalam mewujudkan jawatankuasa bagi mengawasi rundingan, kesimpulan dan pelaksanaan pemberhentian permusuhan secara kekal di Sudan dan mengatur bantuan keanusiaan ke negara itu," kata Blinken."Kami akan terus bekerjasama dengan pihak Sudan dan rakan kongsi kami ke arah matlamat bersama untuk kembali kepada kerajaan awam di Sudan."Pengumuman itu dibuat selepas beberapa hari pertempuran sengit di Sudan.Beratus-ratus orang telah terkorban dalam pertempuran yang bermula lebih seminggu lalu dalam peningkatan perebutan kuasa antara presiden de facto Abdel Fattah al-Burhan dan timbalannya Mohammed Hamdan Daglo, ketua kumpulan separa tentera yang kuat RSF.Pada minggu lalu, AS telah pun menutup kedutaannya di Khartoum dan memindahkan kakitangan kedutaan. Washington kini sedang mencari jalan untuk menyambung semula aktiviti diplomatiknya di negara itu.Sekurang-kurangnya 413 orang terbunuh dan 3,551 lagi cedera sejak konflik di Sudan tercetus pada 15 April.- REUTERS

(Setiausaha Negara AS Antony Blinken / REUTERS)


Empat warga Colombia maut ditembak di sempadan Mexico AS

ZACATECAS, 25 April- Empat warga Colombia maut dan empat lagi cedera apabila kenderaan yang mereka naiki di sempadan Mexico, AS ditembak oleh kumpulan yang disyaki penjenayah, kata pegawai semalam.Serangan itu berlaku pada pagi Ahad di perbandaran Villa de Cos di negeri utara-tengah Zacatecas, menurut kenyataan pihak berkuasa tempatan."Kumpulan jenayah terancang menyerang kenderaan yang sedang dalam perjalanan di lebuh raya persekutuan, terdapat empat orang yang kehilangan nyawa," katanya.Sumber dari pejabat pendakwa raya negeri, berkata mangsa berasal dari Colombia dan dikatakan mempunyai pertalian antara satu sama lain. Antara yang cedera ialah dua kanak-kanak perempuan.Salah seorang mangsa yang terselamat memberitahu polis bahawa mereka cuba untuk sampai sempadan utara dan kemudian menyeberang ke Amerika Syarikat.Pihak berkuasa menyedari serangan itu apabila salah seorang mangsa yang terselamat, diiringi dua gadis itu, datang meminta bantuan daripada pasukan keselamatan.Pihak berkuasa mengandaikan motif serangan adalah untuk mencuri van yang dinaiki warga Colombia itu. Mereka enggan mematuhi lelaki bersenjata yang mengarahkan mereka berhenti.-AFP


Gempa kuat Indonesia, penduduk lari selamatkan diri

PADANG, 25 April- Gempa bumi berukuran 7.1 pada skala Richter menggegarkan penduduk di pulau-pulau di barat Sumatera Indonesia pada Selasa, memaksa mereka melarikan diri ke kawasan lebih tinggi sebelum amaran tsunami ditarik balik.Pusat gempa, yang melanda pada pukul 3.00 pagi, berada di laut berhampiran pulau Mentawai pada kedalaman 15.5 kilometer (lebih daripada 9 batu), kata Kajian Geologi Amerika Syarikat.Tiada kemalangan jiwa atau kerosakan teruk dilaporkan."Gempa itu sangat kuat sehingga kami bergelut untuk berdiri dan berjalan di luar. Kami bergelut untuk keluar dari rumah, kami terpaksa berpegang pada dinding," kata Patriz Sanene, seorang penduduk Siberut berusia 34 tahun, Pulau terbesar Mentawai."Ini gempa paling kuat tahun ini. Saya fikir mungkin tsunami akan berlaku. Alhamdulillah tiada tsunami."Agensi Geofizik Indonesia (BMKG) mengeluarkan amaran tsunami yang berlarutan kira-kira dua jam selepas pada mulanya melaporkan gempa lebih tinggi pada magnitud 7.3.Ketua BMKG Daryono, memberitahu penduduk di kawasan berpotensi tsunami untuk bertenang dan mengelak daripada berada berdekatan pantai.Terdapat beberapa gegaran susulan, tambahnya. Penduduk berkata mereka tersedar dengan gegaran itu, lalu bergegas keluar.Sudarmono Siribere, 35, berkata dia dan keluarganya "terpaksa mengharungi hujan lebat untuk pergi ke tempat lebih tinggi".Rakaman dikongsi dengan pemberita oleh agensi penyelamat BNPB tempatan menunjukkan penduduk memegang payung dan memakai baju hujan ketika mereka berjalan kaki untuk melarikan diri selain ada yang menaiki skuter.Pegawai berkata, gempa itu turut dirasai di bandar Pantai Padang di barat Sumatera, iaitu sekitar 200 km dari pusat gempa.Indonesia sering mengalami gempa bumi kerana kedudukannya di "Ring of Fire" atau Lingkaran Api Pasifik, lengkok aktiviti seismik yang aktif di mana plat tektonik bertembung.Pada tahun 2004, gempa bumi berukuran 9.1 magnitud melanda wilayah Aceh di pulau Sumatera, menyebabkan tsunami dan membunuh lebih 170,000 orang di Indonesia.-AFP


North Dakota larang gugur kandungan

WASHINGTON, 25 April- Gabenor North Dakota pada hari Isnin menandatangani rang undang-undang yang melarang hampir semua pengguguran janin atau bayi di negeri itu.Gabenor, Doug Burgum berkata dalam satu kenyataan bahawa "rang undang-undang ini menjelaskan dan memperhalusi undang-undang negeri sedia ada" yang permohonannya dibuat tahun lepas apabila Mahkamah Agung membatalkan jaminan persekutuan kepada akses pengguguran.Burgum berkata undang-undang baharu itu, yang berkuat kuasa serta-merta, "menegaskan semula North Dakota sebagai negeri pro-kehidupan."Sebarang pengguguran kini dilarang di North Dakota dengan hanya beberapa pengecualian, khususnya jika kehamilan itu menimbulkan risiko serius kepada kesihatan ibu.Pengecualian juga diberikan jika kehamilan berpunca daripada kes rogol atau sumbang mahram, tetapi hanya jika embrio berumur enam minggu atau kurang, apabila ramai wanita tidak menyedari bahawa mereka hamil.North Dakota, mempunyai hampir 800,000 penduduk. Sejak keputusan Mahkamah Agung Jun 2022, sekitar 15 negeri telah mengharamkan pengguguran.Pada 13 April, badan perundangan Florida mengharamkan prosedur melebihi enam minggu kehamilan, undang-undang yang disifatkan sebagai "melampau dan berbahaya" oleh White House walaupun langkah itu belum berkuat kuasa sementara Mahkamah Agung negeri itu menyemak undang-undang penggugurannya.Mahkamah Agung AS pada Jumaat lalu memutuskan untuk mengekalkan akses buat masa ini kepada pil pengguguran yang digunakan untuk lebih separuh daripada pengguguran di negara itu, menggantung sekatan yang diperintahkan oleh mahkamah rendah dan menawarkan penangguhan sementara kepada peguam bela hak pengguguran.- AFP


Banduan sertai acara rodeo dalam penjara

(Banduan mengambil bahagian dalam Convict Poker di mana mereka cuba menjadi peserta terakhir dengan tangan mereka di atas meja ketika seekor lembu jantan menyerang mereka dalam acara rodeo di Penjara Negeri Louisiana 23 April 2023, di Angola, Louisiana / AFP)

LOUISIANA, 25 April- Penjara Louisiana yang dikenali sebagai 'Angola' meneruskan tradisi dengan menganjurkan acara rodeo membabitkan penyertaan banduan.Acara rodeo unik tersebut kini memasuki tahun ke-57.Rodeo itu, yang digambarkan dalam laman webnya sebagai 'pertunjukan paling liar di selatan,' memaparkan kira-kira berpuluh acara di mana banduan dan koboi profesional bersaing bawah pengawasan pengawal penjara dan orang ramai yang menonton.Seperti pertunjukan biasa, kanak-kanak yang hadir boleh menaiki kuda untuk riadah, tetapi kawasan luar dikelilingi oleh pagar berduri dan menara pengawal.Di arena yang berlantaikan tanah, banduan berpakaian seragam berjalur hitam putih, topi keledar dan topi koboi berjalan-jalan dengan bebas dan bersedia untuk persembahan mereka yang akan datang.Selain acara rodeo tradisional seperti menunggang lembu jantan, Angola Rodeo juga menyertakan cabaran yang lebih berani seperti 'Convict Poker' di mana empat banduan duduk mengelilingi meja dengan seekor lembu jantan liar dilepaskan. Lelaki terakhir yang tinggal duduk menang.Terdapat juga acara 'Guts & Glory', yang merupakan acara tumpuan, menurut laman web rodeo.Dalam pertandingan itu, beberapa banduan cuba untuk menjadi yang pertama merebut cip poker yang diikat pada lembu jantan Brahma paling agresif.Banduan telah mengambil bahagian dalam rodeo sejak 1965 di penjara, yang secara rasmi dikenali sebagai Penjara Negeri Louisiana.Fasiliti pemulihan itu, merupakan penjara keselamatan maksimum terbesar di Amerika Syarikat, terletak di tapak bekas ladang hamba, dan sebelum ini terkenal dengan keganasan yang mengerikan dan keadaan hidup yang ekstrim.Rodeo telah menjadi semakin popular, menarik beberapa puluh ribu orang setiap tahun. Yuran kemasukan dilaporkan disalurkan ke pembiayaan untuk program sokongan banduan.Pertandingan tersebut membolehkan mereka memperoleh wang dengan menyertai acara berkenaan atau dengan menjual kraftangan kepada orang ramai.Antara yang dihasilkan, arca kayu, lukisan mahupun model yang dibuat oleh sendiri di sebalik tirai besi. -AFP

(Banduan mengambil bahagian dalam acara rodeo di Penjara Negeri Louisiana 23 April 2023, di Angola, Louisiana / AFP)


Bakar gereja, lelaki Ohio berdepan hukuman penjara 20 tahun

(Aimenn Penny dikatakan merupakan ahli kumpulan Neo-Nazi White Lives Matter)

WASHINGTON, 25 April- Seorang lelaki Ohio dihadapkan ke mahkamah selepas didakwa cuba membakar sebuah gereja yang menganjurkan pertunjukan ratu drag.Aimenn Penny didakwa atas tuduhan membakar, memiliki alat letupan dan menghalang aktiviti ibadat selepas dia ditangkap bulan lalu kerana membaling bom molotov koktel di Gereja Komuniti Chesterland, Ohio.Menurut fail mahkamah, Penny adalah ahli kumpulan Neo-Nazi White Lives Matter dan menyerang gereja itu pada 25 Mac, seminggu sebelum gereja itu merancang untuk menganjurkan dua acara pertunjukan ratu drag.Pada 11 Mac, dia dan ahli kumpulan itu memprotes acara ratu drag di Wadsworth, Ohio, sambil membawa bendera Nazi dan "menjerit kata-kata perkauman dan homofobia".Serangan itu menyebabkan kerosakan gereja, memusnahkan papan tanda dan menghanguskan pintu, menurut penyiasat.Afidavit FBI berkata mereka menemu bual Penny pada 31 Mac dan dia mengaku melakukan serangan itu."Penny menyatakan bahawa dia cuba melindungi kanak-kanak dan menghentikan acara pertunjukan ratu drag," kata afidavit itu."Penny menyatakan pada malam itu dia menjadi semakin marah selepas menonton video di internet serta berita mengenai rancangan ratu drag di Perancis dan memutuskan untuk menyerang gereja," katanya.Penny berdepan hukuman penjara maksimum 20 tahun kerana melanggar Akta Pencegahan Pembakaran Gereja, dan penjara minimum lima tahun dan maksimum 20 tahun mandatori kerana menggunakan bahan letupan secara berniat jahat.-AFP

(Bom molotov koktel yang digunakan Aimenn Penny dalam serangan terhadap Gereja Komuniti Chesterland)


Konflik Sudan: 45 warga Jepun berjaya dipindahkan, kedutaan ditutup

(Perdana Menteri Jepun, Fumio Kishida ketika mengumumkan pemindahan warganya dari Sudan / REUTERS)

TOKYO, 25 April- Jepun telah memindahkan 45 warganegara dan pasangan mereka dari Sudan, serta menutup sementara kedutaannya.Perdana Menteri Fumio Kishida mengesahkan perkara itu pada Selasa."Seramai 45 orang berlepas dari Sudan timur ke Djibouti dengan pesawat pengangkut C2 yang dihantar oleh tentera Jepun," Kishida memberitahu pemberita.Beliau berkata empat lagi warga Jepun juga telah dapat berpindah dari Sudan ke Djibouti dan Ethiopia dengan bantuan daripada Perancis serta organisasi antarabangsa.Beberapa jam kemudian, Menteri Luar Jepun berkata dalam satu kenyataan bahawa kedutaan kini ditutup buat sementara waktu selepas kakitangan dipindahkan.Jepun berkata ia mempunyai kira-kira 60 rakyat di Sudan.Kementerian luar negeri akan menubuhkan pejabat perhubungan di Djibouti untuk terus membantu baki warga Jepun di Sudan berpindah, katanya.- AFP

(Pasukan Tentera Udara Jepun dalam misi memindahkan warganya dari Sudan berlepas menggunakan pesawat pengangkut C2 / REUTERS)


Walt Disney bakal buang pekerja lagi dalam gelombang kedua

LOS ANGELES, 25 April - Walt Disney bakal memulakan gelombang kedua pemberhentian pekerjanya apabila sebelum ini memberhentikan seramai 7,000 pekerja bagi menjimatkan kos sebanyak AS$5.5 bilion.Syarikat berkenaan dijangka memberhentikan 'beberapa ribu' lagi pekerja dalam pemberhentian yang bermula Isnin dan berterusan hingga Khamis ini.Dengan pusingan pengurangan terkini, pegawai Disney berkata syarikat tersebut akan memberhentikan sejumlah 4,000 pekerja.Pemberhentian pekerja terbabit akan membabitkan seluruh segmen perniagaan syarikat termasuk Disney Entertainment, ESPN dan Disney Parks, Experiences and Products, menurut sumber.Tetapi ia tidak dijangka akan menjejaskan pekerja barisan hadapan yang bekerja di taman dan pusat peranginan.

(Walt Disney bakal memulakan gelombang kedua pemberhentian pekerjanya/AFP)

Disney mengumumkan rancangan pemberhentian pekerjanya pada Februari lalu, bersama-sama penyusunan semula secara menyeluruh bagi menstruktur semula syarikat serta mengembalikan pembuat keputusan kepada eksekutif kreatif Disney.Matlamatnya adalah untuk mewujudkan pendekatan yang lebih diperkemas kepada perniagaannya.Industri hiburan berdepan pemberhentian pekerja sejak ia mula menggunakan penstriman video dan syarikat media terkenal rugi berbilion dolar apabila ia cuba bersaing dengan Netfilx Inc.Sebilangan syarikat media mula mengawal perbelanjaan masing-masing apabila Netflix melaporkan kerugian pertamanya dalam masa 10 tahun pada awal tahun 2022 dan Wall Street mula memberi keutamaan kepada keuntungan berbanding pertumbuhan pelanggan. - REUTERS


Tujuh orang terbunuh, 44 orang cedera dalam letupan di balai polis Pakistan

PESHAWAR, 25 April - Sekurang-kurangnya tujuh orang terbunuh dan berpuluh-puluh cedera dalam serangan di dalam balai polis anti-keganasan di Pakistan pada Isnin, menyebabkan bangunan tersebut runtuh, kata seorang pegawai polis.Banyak letupan berlaku di bangunan di bandar Kabal di barat laut wilayah Khyber Pakhtunkhwa, yang terbaharu dalam rentetan serangan berprofil tinggi yang menyasarkan polis di Pakistan."Letupan berlaku di dalam balai polis, mengakibatkan bangunan itu runtuh sepenuhnya," kata Khalid Sohail, pegawai kanan polis di jabatan anti-keganasan tempatan.Bilal Faizi, jurucakap perkhidmatan menyelamat wilayah Khyber Pakhtunkhwa berkata "sekurang-kurangnya tujuh mayat telah ditemui dari bangunan runtuh manakala 44 orang yang cedera telah dipindahkan ke hospital berdekatan."

(Pasukan keselamatan berkumpul di lokasi selepas letupan berlaku di balai polis anti-keganasan di Pakistan/AFP)

"Satu siri, dua hingga tiga letupan bom berlaku," kata Akhtar Hayat Gandapur, inspektor jeneral polis Khyber Pakhtunkhwa kepada AFP.Beliau menyatakan angka kematian adalah lapan orang dan yang cedera lebih 40 orang 'dengan majoriti mangsa adalah anggota polis'.Serangan itu berlaku pada hari Pakistan menyambut perayaan Aidilfitri yang menandakan berakhirnya bulan Ramadan.Tiada tuntutan bertanggungjawab segera, namun dua serangan ke atas pangkalan polis yang besar itu telah dikaitkan dengan Taliban Pakistan, yang dikenali sebagai Tehreek-e-Taliban Pakistan (TTP) sejak awal tahun ini. -AFP


Konflik di Sudan: Beberapa negara mula pindahkan rakyat mereka

AMMAN, 25 April - Beberapa negara telah mula memindahkan rakyat mereka susulan konflik berterusan di Sudan ketika pertempuran antara Angkatan Tentera Sudan dan pasukan separa tentera Rapid Support Forces (RSF) masih berlarutan di Khartoum dan beberapa bandar berdekatan.Menurut Kementerian Kesihatan Sudan, pertempuran itu setakat ini telah menyebabkan sekurang-kurangnya 424 orang terbunuh dan kira-kira 3,730 orang cedera. Pihak berkuasa Mesir pada Ahad memindahkan 436 rakyatnya dari Sudan dengan menggunakan laluan darat.Misi diplomatik Mesir di Khartoum, Pelabuhan Sudan dan Wadi Halfa akan terus berkoordinasi dengan warga Mesir di Sudan untuk memastikan proses pemindahan mereka berjalan lancar.Setakat ini, kira-kira lebih 10,000 ribu rakyat Mesir dilaporkan berada di Sudan.Sejak bermulanya konflik di Sudan pada 15 April lalu, syarikat penerbangan Mesir Egypt Air telah menangguhkan penerbangan keluar dan masuk dari Lapangan Terbang Antarabangsa Khartoum.

(Orang ramai yang dipindahkan dari Sudan tiba di lapangan terbang tentera di Amman, Jordan/AFP)

Sementara itu, Kementerian Luar Tunisia mengumumkan pada Ahad, pemindahan rakyatnya dari Khartoum bermula pada Isnin.Di Accra, menurut Kementerian Luar Ghana, persiapan sedang diatur untuk memindahkan warga Ghana yang terkandas di Sudan.Di Rom, Menteri Luar Itali, Antonio Tajani berkata orang awam dan diplomat Itali yang mahu meninggalkan Sudan sudah pun dibawa keluar dari Khartoum menuju ke Djibouti.Tajani sebelum ini mengumumkan pemindahan kira-kira 200 orang awam dan kakitangan kedutaan termasuk rakyat Switzerland, pekerja kedutaan Vatican dan kira-kira 20 lagi warga Eropah.Sementara itu, kerajaan Sepanyol juga sudah memindahkan rakyat dan diplomatnya, kata Menteri Luar José Manuel Albares.Menteri Pertahanan, Margarita Robles sebelum ini berkata, Sepanyol merancang untuk menempatkan enam pesawat sebagai sebahagian daripada operasi pemindahan. -AFP


China rancang bina pangkalan internet di bulan

CHINA, 24 April- China merancang untuk membina pangkalan internet angkasa yang berpusat di bulan untuk meningkatkan ketersambungan dan navigasi misi penerokaan angkasa lepas.Menurut Ketua Pereka Program Penerokaan Bulan China, Wu Weiren, China kini sedang membina rangkaian satelit di sekeliling bulan."Kami sedang membina rangkaian satelit di sekeliling bulan, sistem yang boleh menyediakan perkhidmatan komunikasi, navigasi dan pengesanan jarak jauh. Selepas itu, kami boleh menjalankan penerokaan angkasa lepas," katanya.Rangkaian satelit tersebut dijangka menjamin navigasi yang tepat dan komunikasi lancar untuk pendaratan probe tanpa pemandu dan kapal angkasa berawak."Kemudian kami juga akan membina internet angkasa lepas berpusat di bulan yang menjalankan fungsi seperti komunikasi, navigasi, pengesanan jarak jauh dan lain-lain. Dengan berbuat demikian, kami akan dapat menukar infrastruktur angkasa lepas yang berpusatkan bumi kepada sistem berpusat bulan yang boleh diperluaskan kepada skop yang lebih luas dalam sistem suria. Dengan internet, bulan akan mempunyai akses kepada program TV, permainan serta rangkaian WiFi dan angkasawan tidak akan pernah bosan di bulan," ujarnya lagi.

(Tangkap layar animasi menunjukkan model asas stesen penyelidikan bulan / Foto REUTERS)

China sedang meneruskan fasa keempat projek penerokaan bulannya termasuk misi Chang'e-6, Chang'e-7 dan Chang'e-8 pada pendikit penuh.Menerusi tiga misi berkenaan, China menyasarkan untuk menyelesaikan pembinaan model asas stesen penyelidikan bulan antarabangsa di kutub selatan bulan menjelang 2030.-REUTERS


Krisis Syria: Moscow jadi tuan rumah pertemuan Turkiye, Syria, Rusia, Iran

ANKARA, 24 April- Menteri pertahanan Turkiye, Hulusi Akar memaklumkan beliau merancang untuk bertemu rakan sejawatannya dari Syria, Rusia dan Iran di Moscow esok.Pertemuan itu sebagai usaha untuk membina semula hubungan Ankara-Damascus selepas bertahun-tahun permusuhan ekoran perang Syria."Mesyuarat tiga pihak yang diadakan di Moscow pada 28 Disember lalu dengan penyertaan pegawai Turkiye, Rusia dan Syria, adalah tempat pertukaran pandangan bersama dan persetujuan dicapai untuk menyambung semula pertemuan ini dengan penyertaan Iran.Matlamat kami adalah untuk menyelesaikan masalah melalui rundingan dan membawa keamanan dan ketenteraman di rantau ini secepat mungkin,” katanya.

(Hulusi Akar, Menteri pertahanan Turkiye / Foto REUTERS)

Akar menambah bahawa ketua perisikan negara juga akan menghadiri mesyuarat di Moscow.-REUTERS


Sekolah UNRWA di Gaza mesra alam, unik

GAZA, 24 April- Sekolah Agensi Bantuan dan Kerja Raya Pertubuhan Bangsa Bersatu (UNRWA) menjadi sekolah mesra alam yang unik di Gaza.Sekolah berkenaan dikelilingi banyak kawasan hijau, taman permainan yang luas, dilengkapi panel solar dan loji pembersihan air.Ia dibina pada tahun 1965 dan telah diubah suai serta dirasmikan pada 2021."Sekolah ini mempunyai dinding berkembar yang melindungi daripada suhu dan bunyi bising, kawasan hijau dan taman, kawasan yang luas, terdapat tenaga solar dan loji pembersihan air," kata ketua sekolah UNRWA timur Gaza, Reham Ammar.

(Antara kawasan di dalam sekolah yang dijadikan lokasi pembelajaran / Foto REUTERS)

Selain mesra alam, sekolah tersebut juga direka dengan menjadikan kesejahteraan pelajar sebagai keutamaan."Kemudahan yang unik di sekolah saya dan menjadikannya berbeza daripada sekolah lain ialah kawasan luar yang luas dan hijau.Ia digunakan untuk beberapa kelas pendidikan, aktiviti rekreasi dan sokongan psikologi, serta membolehkan perkembangan diri dan sosial pelajar," ujar pengetua sekolah, Mai Al-Nabahin.Dibina di atas tanah berkeluasan 5,000 meter persegi, sekolah itu juga menyediakan tempat perlindungan buat pelarian dalam kes kecemasan.-REUTERS


Enam anak harimau putih lahir di China

CHINA, 24 April- Enam anak Harimau Bengal Putih dilahirkan di zoo tempatan di Zhengzhou, ibu kota Wilayah Henan.Kelahiran enam anak harimau putih pada satu masa merupakan kejadian yang jarang berlaku.Ia sekaligus menjadikan pemeliharaan dan penjagaannya sebagai cabaran besar buat penjaga zoo.Spesies yang turut digelar 'harimau putih' itu merupakan variasi Harimau Bengal Oren.Oleh kerana bulu berwarna putih terhasil daripada gen rosak yang diturunkan daripada induk, jenis harimau sedemikian sangat terancam.Pihak zoo menggunakan teknik pembiakan buatan dalam inkubator dengan suhu tetap untuk memudahkan ibu harimau membesarkan anak-anaknya.

(Anak harimau putih perlu penjagaan rapi termasuk diberi susu setiap dua jam / Foto REUTERS)

Penjaga zoo telah membangunkan pelan keibubapaan khas untuk menjaga mereka sepanjang masa, termasuk memberi anak-anak harimau tersebut susu setiap dua jam sekali.Selain, mengurut perut mereka untuk membantu penghadaman dan perkumuhan serta menimbang berat setiap hari."Bagi ibu harimau, jika dia menjaga anaknya sendiri, dia akan tertekan. Oleh itu, kami segera menggunakan kaedah pembiakan buatan. Kami membawa enam ekor anak itu ke tapak semaian, dan kakitangan zoo kami kemudian bertindak sebagai 'ibu bapa manusia' untuk menjaga mereka," kata Xu Fu, ketua Jabatan Pengurusan Haiwan zoo berkenaan.-REUTERS


China cipta hampir tiga juta peluang pekerjaan baharu pada Januari-Mac

CHINA, 24 April- Sebanyak 2.97 juta peluang pekerjaan baharu dicipta di China dalam tempoh tiga bulan pertama 2023.Menurut data yang dikeluarkan Kementerian Sumber Manusia dan Keselamatan Sosial pada Isnin, kadar pengangguran bagi kawasan bandar berada pada paras 5.3 peratus.Pada suku pertama, ekspo kerjaya telah dianjurkan di bandar bersaiz sederhana dan besar di seluruh negara untuk golongan muda termasuk graduan kolej. Acara pengambilan pekerja pada musim bunga menawarkan peluang pekerjaan untuk 4.2 juta pencari kerja setakat pertengahan April.

(Orang ramai menghadiri ekspo kerjaya yang menawarkan pelbagai peluang pekerjaan / Foto REUTERS)

Sementara itu, 58,000 siri pengambilan pekerja telah dilancarkan di seluruh negara dengan menawarkan 38 juta peluang pekerjaan buat pekerja asing dan mereka yang menghadapi kesukaran.Inisiatif pengangkutan dari rumah ke tempat kerja juga dilaksana untuk membantu dua juta pekerja asing kembali bekerja selepas musim cuti tahunan Festival Musim Bunga.Pada suku pertama, lebih 2.61 juta baucar telah diserahkan untuk latihan vokasional, dengan pemberian subsidi untuk 3.5 juta orang.-REUTERS


'Pyramid' diberi nafas baharu menerusi mural gergasi

ABIDJAN, 24 April- Sebuah mural gergasi dihasilkan di bahagian luar 'Pyramid', iaitu bangunan 15 tingkat di ibu kota Ivory Coast yang terbiar sejak 20 tahun lalu.Projek yang dinamakan 'Pyramid 2023, tomorrow is already born' dihasilkan oleh pelukis tempatan dan antarabangsa.Inisiatif itu bertujuan memberi nafas baharu kepada bangunan tersebut yang menjadi simbol kemakmuran Ivory Coast pada tahun 1970-an.Menteri Pembinaan dan Urbanisme, Bruno Nabagne Kone berkata, pengubahsuaian mesti menghormati seni bina asal bangunan, memandangkan struktur semasa berada dalam keadaan baik.

(Mural gergasi dihasilkan pada bahagian luar 'Pyramid' bagi memberi nafas baharu kepada bangunan ikonik yang terbiar itu / Foto REUTERS)

Sementara itu menurut arkitek, Issa Diabate, banyak bangunan yang dibina di daerah perniagaan Plateau di Abidjan dikenali di peringkat antarabangsa."Penduduk Ivory harus belajar melihat warisan seni bina yang berada di sekeliling mereka," katanya-REUTERS


Ethiopia adakan rundingan dengan pemberontak Oromo

ADDIS ABABA, 24 April-Perdana Menteri Ethiopia, Abiy Ahmed berkata kerajaan pimpinannya akan mengadakan dialog terbuka dengan kumpulan pemberontak yang masih aktif di Oromia, daerah terbesar dan mempunyai populasi terbesar mengelilingi ibu negara, Addis Ababa."Rundingan damai bersama tentera pemberontak Oromo akan bermula pada Rabu di Tanzania", kata Abiy pada Ahad."Kerajaan Ethiopia dan rakyat sangat-sangat memerlukan rundingan ini."Saya menyeru setiap orang untuk memainkan peranan masing-masing", kata Abiy lagi.Pasukan pemberontak Oromo (OLA) telah menentang pihak kerajaan Eithiopia setelah kerajaan berpecah pada 2018 setelah mengumumkan pemberontakan bersenjata.Abiy atau pun Ola tidak memberi butiran lanjut berkaitan format rundingan baharu, pengantara atau lokasi dimana rundingan akan diadakan.OLA dalam satu kenyataan berkata kerajaan Ethiopia telah menerima syarat kumpulan terbabit untuk rundingan damai, termasuk penglibatan perantara pihak ketiga yang bebas dan komitmen untuk mengekalkan ketelusan sepanjang proses. "Ini merupakan perkara penting dan langkah positif ke arah mewujudkan keamanan yang berpanjangan di wilayah Oromia", kata kenyataan itu lagi."Sejak bermulanya konflik OLA secara konsisten menggesa diadakan rundingan damai sebagai penyelesaian yang konkrit. ia merupakan sesuatu yang murni apabila kerajaan Eithiopia mempunyai visi yang sama.Oromia telah menderita dengan pembunuhan etnik beramai-ramai dalam beberapa tahun kebelakangan ini yang dilakukan oleh kumpulan yang tidak dikenali.Kumpulan OLA sering kali menuduh kerajaan pimpinan Abiy bertanggungjawab atas pembunuhan tersebut tetapi dinafikan Abiy.-AFP

(Perdana Menteri Eithiopia, Abiy Ahmad/ Foto REUTERS)


Presiden Korea Selatan adakan lawatan ke AS

SEOUL, 24 April-Presiden Korea Selatan, Yoon Suk Yeol dihadualkan terbang ke Washington pada Ahad bagi lawatan negara selama enam hari.Lawatan itu bakal menumpukan kepada agenda untuk mengukuhkan tindak balas sekutu terhadap ancaman nuklear Korea Utara dan cabaran-cabaran lain serta menandakan ulang tahun ke-70 perikatan itu.Kenyataan bersama mengenai komitmen Amerika Syarikat (AS) untuk menggerakkan rangkaian keupayaan ketenteraan sepenuhnya termasuk nuklear bagi mempertahankan sekutunya, dijangka menjadi agenda utama sidang kemuncak antara Yoon dengan Presiden Joe Biden di Rumah Putih pada Rabu."Kami menjangkakan pakatan strategik komprehensif global akan diperluaskan lagi pada rundingan akan datang, berdasarkan kepercayaan dan persahabatan yang telah dibina oleh para pemimpin sehingga kini," katan Timbalan Ketua Penasihat Keselamatan Korea Selatan Kim Tae-hyo kepada pemberita pada minggu lalu.Sidang kemuncak itu menandakan pertemuan keenam antara Yoon dan Biden.Lawatan itu turut akan menumpukan kepada usaha untuk meningkatkan kerjasama ekonomi seperti dalam bidang seperti semikonduktor dan bateri termasuk mengenai konsesi dalam pelaksanaan Akta Pengurangan Inflasi AS dan Akta Cip dan Sains.Yoon akan diiringi oleh delegasi perniagaan seramai 122 orang yang terdiri daripada ketua konglomerat termasuk Pengerusi Eksekutif Samsung Electronics Lee Jae-yong, Pengerusi Kumpulan SK Chey Tae-won dan Pengerusi Kumpulan Hyundai Motor Euisun Chung.Sempena lawatan itu, Yoon akan menghadiri sesi meja bulat yang melibatkan kira-kira 30 CEO syarikat utama dari kedua-dua negara termasuk Samsung, SK, Hyundai, Qualcomm, Lam Research dan Boeing.Presiden Korea Selatan itu juga dijadual melawat Pusat Penerbangan Angkasa Goddard NASA dan mengadakan perbincangan berkaitan kerjasama angkasa lepas antara kedua-dua negara dan bertemu dengan saintis Korea yang bekerja untuk NASA.-AFP


Azebaijan bina Pusat Pemeriksaan di Lachin

MOSCOW, 24 April-Perkhidmatan Sempadan Azerbaijan pada Ahad, membina pusat pemeriksaan sempadan di pintu masuk ke koridor Lachin, satu-satunya laluan darat yang menghubungkan Armenia dan wilayah Nagorno-Karabakh.Penubuhan pusat pemeriksaan itu bertujuan untuk menghalang tenaga kerja, peluru serta peralatan ketenteraan lain dari Armenia disalurkan kepada kumpulan bersenjata haram di wilayah Azerbaijan, menurut perkhidmatan sempadan itu.Tindakan itu juga didakwa sebagai tindak balas kepada penubuhan unilateral pusat pemeriksaan Armenia di pintu masuk Lachin-Khankendi pada 22 April yang didakwa melanggar perjanjian gencatan senjata tiga pihak November 2020 dengan Rusia.Menurut Kementerian Luar Azerbaijan, penubuhan pusat pemeriksaan itu susulan tindakan Armenia menggunakan laluan berkenaan untuk tujuan yang menyalahi undang-undang yang mengancam keselamatan. "Disebabkan penyalahgunaan jalan Lachin-Khankandi oleh Armenia yang (boleh) mengakibatkan ancaman keselamatan, Azerbaijan telah menubuhkan pusat pemeriksaan sempadan di sempadan Azerbaijan-Armenia," kata Jurucakap Kementerian Luar Azerbaijan Aykhan Hajizada di Twitter.Armenia menyelar tindakan sepihak Azerbaijan itu dan menegaskan bahawa ia bertentangan dengan pengisytiharan trilateral 2020 dan keputusan Mahkamah Keadilan Antarabangsa (ICJ) pada 22 Februari lalu yang mewajibkan Baku memastikan pergerakan tanpa halangan melalui koridor Lachin."Kami menyeru Persekutuan Rusia untuk memenuhi kewajipan di bawah peruntukan 6 pernyataan Trilateral dengan menghapuskan sekatan haram koridor Lachin dan memastikan penarikan pasukan Azerbaijan dari seluruh zon keselamatan koridor.“Kami juga menyeru anggota negara Pertubuhan Bangsa-Bangsa Bersatu (PBB) untuk merekodkan tindakan Azerbaijan yang jelas menjejaskan keselamatan serantau dan mengambil langkah berkesan ke arah pelaksanaan tanpa syarat keputusan ICJ," menurut Kementerian Luar Armenia. Konflik selama berdekad-dekad antara Armenia dan Azerbaijan mengenai wilayah Nagorno-Karabakh kembali memuncak pada September 2020.Permusuhan berakhir dengan pengisytiharan gencatan senjata yang diterajui Rusia, ditandatangani pada November 2020.Kedua-dua negara bekas Soviet itu bersetuju dengan penempatan pasukan pengaman Rusia di rantau itu.Sejak 12 Disember 2022 koridor Lachin telah disekat oleh sekumpulan warga Azerbaijan yang disifatkan oleh Baku sebagai aktivis alam sekitar.-AFP

(Tentera Azerbaijan kembali ke bandar Lachin/Foto AFP)


Korea Selatan senaraikan semula Jepun sebagai rakan dagang

SEOUL, 24 April-Selepas tiga tahun, Korea Selatan pada Isnin memasukkan semula Jepun ke dalam "senarai putih" rakan dagangan yang dipercayai sebagai langkah untuk memperbaiki hubungan ekonomi dan diplomatik dua hala, lapor Yonhap.Kementerian Perdagangan, Perindustrian dan Tenaga mengeluarkan semakan kepada notis awamnya mengenai eksport dan import barangan strategik, membolehkan syarikat yang mengeksport barangan strategik ke Jepun menikmati tempoh semakan lebih singkat dan kertas kerja yang lebih mudah.Langkah itu menjadikan jumlah negara yang diberi keutamaan dalam perdagangan bertambah kepada 29 termasuk Amerika Syarikat, Perancis dan Britain. Pada 2019, Korea Selatan mengeluarkan Jepun daripada senarai itu, sebagai tindak balas terhadap keputusan Mahkamah Agung Korea Selatan pada tahun sebelumnya yang mengarahkan dua syarikat Jepun membayar pampasan kepada mangsa buruh paksa semasa pemerintahan kolonial Jepun 1910- 45.-YONHAP


Pencemaran udara: 1,200 kanak-kanak maut setiap tahun

COPENHAGEN, 24 April-Pencemaran udara menyebabkan lebih 1,200 kematian bayi pramatang setiap tahun di Eropah dan menyebabkan risiko penyakit kronik pada masa depan menurut agensi alam sekitar Eropah (EEA) pada Isnin."Tahap pencemaran udara di kebanyakan negara Eropah kekal melebihi garis panduan Pertubuhan Kesihatan Sedunia" (WHO) terutamanya di Itali dan Timur Eropah" kata EFA menerusi laporan kajian merangkumi 30 negara termasuk 27 negara anggota Kesatuan Eropah (EU).Kajian itu bagaimanapun tidak tidak meliputi negara perindustrian utama seperti Rusia, Ukraine dan United Kingdom dan menjangkakan jumlah kematian keseluruhan di negara-negara itu mungkin jauh lebih tinggi.Menerusi laporan yang diumumkan EEA pada November lepas, 238,000 bayi pramatang meninggal dunia akibat pencemaran udara di Eropah termasuk di beberapa negara seperti Iceland, Liechtenstein, Norway, Switzerland dan Turkiye.Kajian yang dilaksanakan EEA itu menfokuskan kesan pencemaran udara terhadap kanak-kanak."Walaupun kematian bayi pramatang adalah rendah berbanding keseluruhan populasi penduduk Eropah setiap tahun, kesan pencemaran terhadap kesihatan kanak-kanak pada masa depan adalah kritikal", kata agensi berkenaan.Sehubungan itu, EEA menggesa pihak berkuasa agar meningkatkan kualiti udara di sekolah, pusat jagaan kanak-kanak kemudahan sukan dan dan hab pengangkutan awam bagi membendung kesan buruk pencemaran udara terhadap rakyat Eropah."Pencemaran udara meningkatkan risiko terhadap beberapa penyakit seperti asma, alahan dan jangkitan saluran pernafasan", tambah kajian itu lagi.EEA pada tahun lalu menggariskan EU berada di landasan tepat bagi mengurangkan kematian bayi pramatang kepada 50 peratus menjelang 2030.-AFP


Perbelanjaan ketenteraan Eropah lepasi AS$2.24 trilion

STOCKHOLM, 24 April-Eropah memperuntukkan perbelanjaan tertinggi bagi ketenteraan pada 2022 mencapai tahap yang tidak pernah disaksikan sejak Perang Dingin berikutan pencerobohan Rusia ke atas Ukraine, kata penyelidik keselamatan global hari ini.Peningkatan perbelanjaan di Eropah itu menyaksikan perbelanjaan ketenteraan meningkat buat kali kelapan berturut-turut kepada $2.24 trilion AS atau 2.2 peratus daripada keluaran dalam negara kasar dunia, menurut Institut Penyelidikan Keamanan Antarabangsa Stockholm (SIPRI).Menurut salah seorang penyelidik Nan Tian peningkatan perbelanjaan itu bukan sahaja disebabkan konflik pencerobohan Rusia terhadap Ukraine tetapi turut dipengaruhi oleh di Asia Timur membabitkan Amerika Syarikat (AS) dan China."Peningkatan perbelanjaan ketenteraan didorong oleh perang di Ukraine, dan juga ketegangan yang tidak dapat diselesaikan dan semakin teruk di Asia Timur antara AS dan China", katanya kepada AFP.Eropah membelanjakan 13 peratus lebih banyak untuk tenteranya pada 2022 berbanding 12 bulan sebelumnya iaitu sebelum bermulanya pencerobohan Rusia ke atas Ukraine.Menurut SIPRI, Angka itu tidak mengambil kira kadar inflasi yang mendadak, yang bermaksud nilai perbelanjaan sebenar adalah lebih tinggi.Angka itu menunjukkan peningkatan tertinggi sejak lebih 30 tahun dan mencapai tahap perbelanjaan pada tahun 1989 selepas runtuhnya Tembok Berlin pada 1989.Menurut kajian itu, Ukraine meningkatkan perbelanjaannya tujuh kali ganda kepada $44 bilion, atau satu pertiga daripada KDNKnya.Negara ini juga telah mendapat manfaat daripada berbilion dolar sumbangan senjata dari luar negara, kata SIPRI lagi.Pada masa yang sama, perbelanjaan Rusia pula meningkat sebanyak 9.2 peratus tahun lepas.Perbelanjaan di Eropah, yang berjumlah $480 bilion AS pada tahun 2022, telah meningkat sebanyak satu pertiga dalam dekad yang lalu, dan trend itu dijangka berterusan pada dekad yang akan datang.Selepas merosot mendadak pada tahun 1990 perbelanjaan ketenteraan global telah meningkat sejak tahun 2000Kenaikan itu pada bermula hasil daripada pelaburan besar China dalam bidang ketenteraan yang kemudiannya diikuti dengan konflik baharu dengan Rusia selepas pengilhakan Crimea pada 2014.Sementara itu, Amerika Syarikat (AS) pula menyumbang 39 peratus daripada perbelanjaan ketenteraan global diikuti China, yang menduduki tempat kedua dengan 13 peratus, Kedua-dua negara itu menyumbang lebih separuh daripada perbelanjaan ketenteraan global.Amerika Syarikat (AS) dan China meninggalkan jauh negara-negara seperti Rusia dan India masing-masing menyumbang 3.8 peratus dan 3.6 peratus.Menurut Nan Tian, China memperuntukkan perbelanjaan bagi memperkasakan pasukan tentera laut dalam usaha memperluas kekuasaanya ke Taiwan dan Laut China Selatan.Menurut kajian itu juga, Jepun, serta Indonesia, Malaysia, Vietnam dan Australia semuanya mengikuti trend tersebut.-AFP


250 tetamu hadir majlis Aidilfitri di New Delhi

NEW DELHI, 24 April- Diplomat ASEAN, masyarakat Malaysia dan rakyat tempatan antara 250 orang tetamu yang hadir pada sambutan Hari Raya Aidilfitri di Suruhanjaya Tinggi Malaysia, di sini.Timbalan Pesuruhjaya Tinggi Malaysia, Amizal Fadzli Rajali dan kakitangan Suruhanjaya Tinggi menyambut ketibaan tetamu yang hadir.Majlis ini diadakan di dewan serbaguna misi diplomatik yang dihiasi dengan motif Malaysia dan menampilkan replika rumah kampung berskala kecil.

Antara tetamu kenamaan yang hadir termasuk Pesuruhjaya Tinggi Brunei Darussalam, Datuk Paduka Alaihuddin Taha dan isteri Datin Mariani Bongsu, Duta Kemboja Kuong koy dan isteri Seng Phalla, Duta Indonesia Ina Hagniningtyas Krisnamurthi, Duta Myanmar Moe Kyaw Aung, kuasa usaha Filipina John Boitte C., Duta Thailand Pattarat Hongtong, Duta Vietnam Nguyen Thanh Hai, dan setiausaha di Kementerian Hal Ehwal Luar India, Ravi Shankar. -REUTERS


Empat cedera dalam letupan gas di Brazil

SAO PAULO, 23 April- Empat orang cedera dalam letupan gas di Brazil.Dua daripada mangsa melecur 70 peratus manakala dua lagi mengalami luka ringan.Media tempatan melaporkan, kejadian pada malam Sabtu itu menyebabkan 10 pangsapuri rosak.

(Kerosakan yang berlaku akibat letupan gas di sebuah pangsapuri di sini / Foto REUTERS)

Letupan berpunca daripada kebocoran gas di bahagian dapur sebuah pangsapuri di Sao Paulo.-REUTERS


Perancis pindahkan rakyat dan kakitangan diplomatiknya dari Sudan

PARIS, 23 April - Perancis telah mula memindahkan rakyat dan kakitangan diplomatiknya dari Sudan, di mana pertempuran antara tentera telah memasuki minggu kedua, menurut Kementerian Luar.Kementerian itu berkata ia telah memulakan 'operasi pemindahan pantas' dan warga Eropah serta mereka dari 'negara rakan sekutu' juga akan dibantu, jelasnya tanpa memberikan butiran lanjut.Sumber diplomatik, yang tidak mahu namanya disiarkan, memberitahu AFP bahawa angkatan bersenjata Sudan dan saingan mereka, kumpulan paramilitari Pasukan Sokongan Rapid (RSF), telah 'memberi jaminan keselamatan' untuk membenarkan operasi itu.Sumber yang sama berkata terdapat kira-kira 250 warga Perancis yang tinggal di Sudan.Tentera Amerika Syarikat (AS) juga telah mula memindahkan kakitangan kedutaan dari Khartoum, kata Presiden Joe Biden pada Sabtu ketika beliau menyeru untuk menamatkan keganasan 'tidak wajar' tersebut.

(Orang awam mula dipindahkan berikutan perang yang melanda Sudan/AFP)

Pertempuran antara ketua tentera, Abdel Fattah al-Burhan dan bekas timbalannya, Mohamed Hamdan Daglo bagi Pasukan Sokongan Pantas (RSF) bermula pada 15 April lalu berhubung pertikaian mengenai rancangan integrasi RSF ke dalam tentera biasa.Tindakan tersebut merupakan syarat utama bagi perjanjian yang bertujuan memulihkan peralihan demokrasi Sudan selepas tentera menggulingkan bekas pemimpin, Omar al-Bashir pada bulan April 2019 berikutan bantahan rakyat secara besar-besaran.Kedua-duanya telah bergabung untuk menggulingkan kerajaan yang ditabalkan selepas kejatuhan Bashir, sebelum berpaling tadah antara satu sama lain.Keganasan itu telah menyebabkan sekurang-kurangnya 420 orang maut dan 3,700 cedera, menurut Pertubuhan Kesihatan Sedunia. -AFP


Naga gergasi terbakar ketika pertunjukan di Disneyland California

CALIFORNIA, 23 April- Sebuah patung naga gergasi terbakar semasa pertunjukan di taman tema Disneyland California pada Sabtu.Video yang tular di media sosial menunjukkan prop gergasi itu terbakar semasa persembahan 'Fantasmic!' iaitu pertunjukan air dan bunga api pada waktu malam.Kejadian berkenaan disaksikan pengunjung dari kawasan tontonan di tepi pantai.

(Patung naga gergasi terbakar ketika persembahan 'Fantasmic!' di Disneyland California / Foto REUTERS)

Menurut laporan media tempatan, kebakaran tersebut menyebabkan orang ramai dipindahkan dan taman tema tersebut ditutup.Jabatan Bomba Anaheim memaklumkan, tiada kecederaan dilaporkan dan punca kebakaran belum diketahui.-REUTERS


Penduduk UK berdepan tekanan akibat inflasi, ada yang mula mencuri

UNITED KINGDOM, 23 April- Penduduk di United Kingdom (UK) merasai tekanan kenaikan harga makanan dan minuman susulan kadar inflasi yang tinggi secara berterusan.Data yang dikeluarkan Pejabat Statistik Kebangsaan (ONS) pada Rabu menunjukkan Inflasi Harga Pengguna (CPI) di negara itu turun kepada 10.1 peratus pada Mac berbanding 10.4 peratus pada Februari.Harga makanan dan minuman telah meningkat 19.1 peratus berbanding setahun lalu, menandakan peningkatan terbesar dalam tempoh 45 tahun.

(Penduduk di UK membeli buah-buahan dan sayuran di gerai di bandar itu / Foto REUTERS)

Kenaikan itu telah menjejaskan kuasa beli rakyat Britain, yang gajinya meningkat lebih perlahan daripada inflasi.Pengguna yang mengalami masalah kewangan beralih kepada pembelian barangan berdiskaun dan mengurangkan kunjungan ke restoran.Malah ada yang mula mencuri makanan daripada peruncit, memaksa kedai meletakkan peranti antikecurian pada semua barangan.-REUTERS


Meghan Markle bidas media isu tidak hadir pertabalan Raja Charles

LONDON, 23 April- Meghan Markle, isteri kepada Putera Harry mengkritik media Britain berhubung laporan yang menyatakan surat-surat kirimannya kepada Raja Charles menjadi punca dia memutuskan untuk tidak menghadiri upacara pertabalan raja baharu negara berkenaan, konfrontasi terbaharunya dengan media.Daily Telegraph melaporkan, Meghan telah menulis kepada raja Charles menyuarakan kebimbangannya dengan sikap pilih kasih dalam keluarga diraja Britain.Surat berkenaan dikatakan dikirim selepas dia mengeluarkan kenyataan dalam wawancara bersama Oprah Winfrey pada tahun 2021 yang menyebut keluarga diraja itu mengutarakan kebimbangan mengenai betapa gelap kulit anak lelakinya.Laporan itu menyatakan bahawa Duke of Sussex tidak merasakan beliau telah menerima maklum balas yang memuaskan terhadap kebimbangannya."Duke of Sussex memikirkan tentang kehidupannya hari ini, tanpa memikirkan mengenai kiriman surat dua tahun lalu berhubung perbualan empat tahun lalu," kata jurucakap Meghan.“(Justeru) kami mengalu-alukan media tabloid dan wartawan diraja menghentikan sarkas ciptaan mereka.” katanya.Putera Harry dilaporkan bakal menghadiri upacara pertabalan Raja Charles III pada bulan hadapan seorang diri tanpa kehadiran isterinya, Meghan yang akan tinggal di California, Amerika Syarikat (AS) dengan dua orang anak mereka.

(Meghan Markle mengkritik media Britain berhubung laporan yang menyatakan surat-surat kirimannya kepada Raja Charles menjadi sebab dia memutuskan untuk tidak menghadiri upacara pertabalan raja baharu negara berkenaan/REUTERS)

Anak sulung mereka, Archie, akan berusia empat tahun pada hari yang sama.Harry dan Meghan melepaskan tugas-tugas diraja mereka pada bulan Mac 2020, dengan memberikan alasan ingin memulakan kehidupan baharu di AS tanpa gangguan media.Harry dan Meghan berundur daripada tugas diraja pada Mac 2020, mengatakan mereka mahu membuat kehidupan baharu di Amerika Syarikat daripada gangguan media. -REUTERS


Genjatan senjata gagal dipatuhi, pertempuran kembali meletus di Sudan

(Gambar menunjukkan kepulan asap meyelubungi Khartoum, Sudan di mana pertempuran antara tentera Sudan dan Pasukan Sokongan Pantas (RSF) kembali sengit selepas Aidilfitri/AFP)

KHARTOUM, 23 April- Gencatan senjata 72 jam di Sudan gagal dipatuhi apabila  pertempuran kembali meletus antara dua pihak yang bertelagah, menurut persatuan doktor pada Sabtu.Hospital terus menjadi sasaran serangan dalam konflik itu yang membabitkan Angkatan Tentera Sudan (SAF) dan pasukan separa tentera Rapid Support Forces (RSF) dan kedua-dua pihak dikatakan gagal memenuhi komitmen gencatan senjata, lapor Agensi Anadolu memetik Jawatankuasa Pusat Doktor-doktor Sudan (CCSD).Pertempuran dilaporkan telah merebak ke Bahri dan Omdurman, bandar bersebelahan dengan Khartoum, ibu negara Sudan dan  pertempuran turut berlaku di sekitar ibu pejabat tentera dan istana presiden.Sementara itu, proses pemindahan diplomat asing bermula apabila kedua-dua pihak yang bertelagah menyatakan kesediaan untuk membuka lapangan terbang.SAF dalam satu kenyataan di Facebook berkata ketua tentera Jeneral Abdel Fattah Burhan telah menerima permintaan dari beberapa negara untuk membenarkan pemindahan rakyat masing-masing."Kami sedang menunggu untuk memulakan proses seterusnya dalam masa terdekat kerana Amerika Syarikat, United Kingdom, Perancis dan China akan menyediakan pesawat tentera untuk proses pemindahan itu," menurut kenyataan berkenaan.

(Imej satelit menunjukkan pesawat yang musnah akibat serangan di Lapangan Terbang Antarabangsa Kahrtoum, Sudan/AFP)

Misi diplomatik Arab Saudi menjadi negara pertama yang memindahkan rakyatnya melalui Pelabuhan Sudan dan Jordan juga akan menggunakan laluan yang sama.Turut dilaporkan Turkiye dan Kuwait juga akan melancarkan operasi untuk memindahkan rakyat mereka. -BERNAMA


50,783 disahkan terkorban dalam gempa bumi Turkiye

ISTANBUL, 23 April- Seramai 50,783 orang disahkan terkorban dalam dua gempa bumi kuat yang melanda Türkiye awal tahun ini, kata Menteri Dalam Negeri Suleyman Soylu pada Sabtu.“Pada masa ini terdapat 297 laporan orang hilang, 86 daripadanya ialah kanak-kanak. Jumlah migran yang terkorban pula seramai 7,302 orang. Pengecaman untuk 985 lagi mangsa masih dijalankan,” kata Soylu.Beliau berkata sampel DNA telah diambil daripada pemohon dari Idlib, Afrin, Jarablus, Azez dan Mare semasa proses pengecaman.

(Ahli keluarga mengunjungi kubur mangsa gempa bumi di Adiyaman, pada hari pertama Aidilfitri/FOTO AFP)

Soylu berkata proses membersihkan serpihan runtuhan juga sudah hampir selesai yang kebanyakannya  di wilayah Hatay.“Semua bangunan yang akan dirobohkan telah dikosongkan. Dalam tempoh 10 hari, kita akan mula merobohkan bangunan yang rosak teruk,” katanya. BERNAMA


Biden arah tentera AS pindahkan kakitangan kedutaan dari Khartoum

(Foto fail bangunan Kedutaan As di Sudan/AFP)

WASHINGTON, 23 April- Presiden Joe Biden mengesahkan beliau telah mengarahkan pasukan tentera Amerika Syarikat (AS) untuk memindahkan kakitangan dari Kedutaan Amerika di Khartoum, Sudan.Biden menggesa agar pertempuran yang disifatkannya tidak wajar itu dihentikan di ibu negara Sudan antara tentera dan kumpulan separa tentera."Hari ini, atas arahan saya, tentera menjalankan operasi untuk mengeluarkan kakitangan Kerajaan AS dari Khartoum," kata Biden dalam satu kenyataan, sambil menambah bahawa kedutaan itu "menggantung operasi buat sementara waktu."Ketika keganasan memasuki minggu kedua, Biden mendesak untuk gencatan senjata segera tanpa syarat, "akses kemanusiaan tanpa halangan" dan menghormati "kehendak rakyat Sudan.""Saya berbangga dengan komitmen luar biasa kakitangan Kedutaan kami, yang melaksanakan tugas mereka dengan berani dan profesional serta mewujudkan persahabatan dan hubungan Amerika dengan rakyat Sudan," kata Biden.Dalam satu kenyataan berasingan, Setiausaha Negara AS Antony Blinken berkata beliau mengarahkan pemindahan kakitangan dan keluarga mereka kerana risiko keselamatan yang serius dan semakin meningkat di tengah-tengah pertempuran menyebabkan ratusan terbunuh dan ribuan cedera."Kami mengingatkan kedua-dua pihak yang bertelagah tentang kewajipan mereka di bawah undang-undang kemanusiaan antarabangsa, termasuk yang berkaitan dengan perlindungan orang awam," kata Blinken, mengulangi gesaan sebelum ini untuk perjanjian gencatan senjata sepanjang cuti Aidilfitri.

(Gambar diambik daripada video APTV menunjukkan kepulan asap meyelubungi Khartoum, Sudan di mana pertempuran antara tentera Sudan dan Pasukan Sokongan Pantas (RSF) kembali sengit selepas Aidilfitri/AFP)

Pertempuran antara tentera Abdel Fattah al-Burhan dan bekas timbalannya Mohamed Hamdan Daglo Pasukan Sokongan Pantas (RSF) berhubung pertikaian mengenai rancangan integrasi RSF ke dalam tentera biasa. bermula 15 April lalu.Tindakan itu merupakan syarat utama bagi perjanjian yang bertujuan memulihkan peralihan demokrasi Sudan selepas tentera menggulingkan bekas pemimpin Omar al-Bashir pada April 2019 berikutan bantahan rakyat besar-besaran.Kedua-dua ketua itu itu telah bergabung untuk menggulingkan kerajaan awam yang ditabalkan selepas kejatuhan Bashir, sebelum berpaling tadah antara satu sama lain.-AFP


Lebih banyak negara pindahkan rakyat keluar dari Sudan

(Anggota Tentera Diraja Arab Saudi menyambut ketibaan warganya dan warga asing yang dibawa keluar susulan pertempuran di Sudan, sejurus tiba di Pelabuhan Jeddah/AFP)

KHARTOUM, 23 April- Lebih 150 warga pelbagai negara yang merupakan kumpulan pertama dibawa keluar dari Sudan tiba di Arab Saudi semalam, ketika pertempuran antara tentera dan kumpulan separa tentera di Sudan memasuki minggu kedua.Semakin banyak negara asing bersiap sedia untuk pemindahan ribuan lagi rakyat mereka, walaupun lapangan terbang utama Sudan masih ditutup.Pertempuran itu menyebabkan ratusan terbunuh dan ribuan cedera manakala mangsa yang terselamat berdepan kekurangan makanan masalah bekalan elektrik.Sementara itu, Kementerian Luar Arab Saudi mengumumkan 91 orang rakyatnya selamat pulang bersama-sama warganegara Kuwait, Qatar, Emiriah Arab Bersatu (UAE), Mesir, Tunisia, Pakistan, India, Bulgaria, Bangladesh, Filipina, Kanada dan Burkina Faso.Pertempuran hanya reda seketika selepas gencatan senjata sementara diumumkan pada Jumaat, sempena sambutan Aidilfitri.Tahun ini menyaksikan negara itu diselubungi ketakutan, kesedihan dan kelaparan.Terdahulu pada Sabtu lalu, tentera Sudan berkata, ketuanya, Jeneral Abdel Fattah al-Burhan menerima panggilan daripada pemimpin pelbagai negara untuk jaminan keselamatan untuk memudhkan urusan memindahkan rakyat dan duta diplomatik masing-masing.Pemindahan itu dijangka bermula 'dalam beberapa jam akan datang', sambil memaklumkan Amerika Syarikat (AS), Britain, Perancis dan China sedang merancang untuk membawa warganya keluar dari Khartoum dengan menggunakan pesawat tentera.Dalam temubual TV Al-Arabiya milik Saudi, Burhan memberitahu semua lapangan terbang dikawal pihak tentera kecuali lapangan terbang Khartoum' dan satu di Nyala, ibu kota Darfur Selatan.Pertempuran berlaku di Darfur, di mana paramedik menerima ramai pesakit yang mengalami cedera ditembak kebanyakannya kanak-kanak.

Lebih banyak perancangan sedang dibuat untuk memindahkan warga asing, dengan AS, Korea Selatan dan Jepun mengerahkan pasukan tenteranya ke negara-negara berdekatan dan Kesatuan Eropah (EU) sedang mempertimbangkan langkah sama.Semalam, Menteri Pertahanan dan Menteri Hal Ehwal Luar Jerman mengadakan mesyuarat krisis mengenai kemungkinan pemindahan, selepas tiga pesawat pengangkutan tentera terpaksa berpatah balik Rabu lalu, menurut akhbar mingguan Jerman, Der Spiegel.Jumaat lalu, AS berkata pemindahan kakitangan kedutaannya masih terlalu berisiko.Kemudian, kumpulan separa tentera Pasukan Sokongan Pantas (RSF), berkata pihaknya bersedia 'membuka sebahagian' semua lapangan terbang di Sudan bagi memudahkan pemindahan warga asing.Bagaimanapun AFP tidak dapat mengesahkan lokasi lapangan terbang sebenar yang dikawal oleh RSF.Pertubuhan Kesihatan Sedunia (WHO) berkata, 413 orang terbunuh dan 3,551 cedera dalam pertempuran di seluruh Sudan, tetapi jumlah kematian sebenar dipercayai lebih tinggi. - AFP


Dua gempa bumi landa Kepulauan Batu, Indonesia

INDONESIA, 23 April- Dua gempa bumi berukuran hampir enam magnitud melanda Kepulauan Batu, Indonesia, pada pagi Ahad, menurut Pusat Seismologi Mediterranean Eropah (EMSC).Gempa bumi pertama, yang direkodkan oleh EMSC dengan magnitud 6.1 melanda Kepulauan Batu pada Ahad, diikuti dengan gempa bumi 5.8 magnitud lagi hanya beberapa jam kemudian.Gempa bumi pertama berada pada kedalaman 43 kilometer manakala gempa kedua pada 40 kilometer, kata EMSC.- REUTERS


Bintang gimnastik AS, Simone Biles nikahi pemain NFL

WASHINGTON, 23 April- Bintang gimnastik AS Simone Biles dan pemain NFL Houston Texas, Jonathan Owens mengumumkan perkahwinan mereka pada Sabtu dengan gambar hari istimewa mereka disiarkan di media sosial.Ia merupakan pengakhiran yang menggembirakan untuk Biles, juara keseluruhan Olimpik Rio 2016 serta juara seluruh dunia lima kali, dan Owens, yang menandatangani kontrak untuk pasukan Texas pada 2019.Pasangan itu mengumumkan pertunangan mereka pada Februari tahun lalu."Saya secara rasmi bergelar isteri kepada Owens,” Biles menyiarkan pada akaun Instagramnya, di mana namanya kini Simone Biles Owens.Biles memenangi empat pingat emas Olimpik di Rio, turut membantu pasukannya menggungguli acara berpasukanBiles beraksi di Sukan Olimpik Tokyo sebagai pilihan tetapi menarik diri daripada kebanyakan acaranya kerana kebimbangan kesihatan mental dan keselamatan.Biles memenangi pingat perak dalam acara berpasukan dan gangsa batang titian di Tokyo.Dia memenangi 25 pingat kejohanan dunia, 19 daripadanya emas, dan menerima pingat Presidential Medal of Freedom daripada Joe Biden tahun lepas.-AFP


Helikopter tentera terhempas

BAMAKO, 24 April- Sebuah helikopter tentera Mali terhempas pada Sabtu di kawasan perumahan di ibu negara Bamako.Insiden itu menyusuli serangan hendap awal Sabtu ke atas misi bekalan tentera di utara negara Sahel yang bergolak itu."Sekitar jam 1.10 petang, sebuah helikopter penyerang angkatan tentera Mali, yang pulang dari misi operasi, terhempas di kawasan perumahan Bamako", kata Staf Am Angkatan Tentera dalam satu kenyataan.Ia memetik beberapa anggota berada dalam helipkopter namun tidak dipastikan berapa ramai mangsaMali telah bergelut dengan krisis keselamatan sejak pemberontakan meletus di utara negara itu pada 2012.Seorang pegawai tentera berkata nahas itu berlaku di daerah Missabougou.Seorang pegawai polis memberitahu AFP kawasan itu telah dikepung."Helikopter itu kembali dari sempadan Mauritania di mana ia telah campur tangan terhadap pejuang kumpulan miltan, skata atu lagi sumber tentera, kepada AFP.Tentera Mali tidak memberikan butiran operasi tetapi pegawai tempatan di bandar Nara di utara Mali berkata serangan telah berlaku pada pagi Sabtu."Misi bekalan Angkatan Bersenjata Mali telah diserang hendap hanya 10 kilometer dari Mourdiah di jalan ke Nara", kata kerajaan wilayah, sambil menambah bahawa tiada kemalangan jiwa dilaporkan lagi.Pada hari Selasa, delegasi rasmi telah diserang hendap berhampiran Nara. Ketua kakitangan presiden peralihan Mali dan sekurang-kurangnya dua yang lain maut dalam serangan itu, yang didakwa oleh Jama'at Nasr al-Islam wal Muslimin (JNIM) yang dikaitkan dengan Al-Qaeda.Awal pagi Sabtu, suspek militan menyerang kem tentera di Sevare, tengah Mali, membunuh sekurang-kurangnya sembilan orang dan mencederakan sekurang-kurangnya 60 yang lain, menurut pegawai wilayah.Pasukan pelampau yang bergabung dengan Al-Qaeda dan kumpulan Daesh itu telah meningkatkan operasi mereka ke Mali tengah dan negara jiran Niger dan Burkina Faso.Beribu-ribu orang awam, polis dan tentera telah terbunuh di seluruh wilayah, dan lebih daripada dua juta telah meninggalkan rumah mereka.Negara Sahel telah diperintah oleh tentera sejak Ogos 2020.


Polis jumpa 21 mayat pengikut ajaran sesat mati kelaparan

NAIROBI, 23 April- 21 mayat ditemukan hasil daripada penggalian beberapa kubur tanpa tanda di Kenya dalam siasatan terhadap ajaran sesat yang pengikutnya dipercayai mati kelaparan, kata sumber polis pada Sabtu.Pegawai penyiasat sebelum ini melaporkan tujuh kematian berhubung penyiasatan di timur Kenya berikutan penahanan Makenzie Nthenge, yang dilaporkan memberitahu pengikutnya supaya berlapar untuk "bertemu Jesus”.“Secara keseluruhannya sejak semalam, kami mempunyai 21 mayat,” kata sumber polis kepada AFP dengan syarat tidak mahu namanya disiarkan, merujuk kepada penggalian di hutan Shakahola di luar bandar pesisir pantai Malindi."Kami tidak pasti sama ada akan menemukan lebih banyak mayat," tambah sumber itu.Sekurang-kurangnya tiga kanak-kanak adalah antara mangsa, kata satu sumber polis.Nthenge, pemimpin Good News International Church menyerahkan dirinya kepada polis dan didakwa bulan lalu,  selepas dua kanak-kanak mati kelaparan dalam jagaan ibu bapa mereka.Dia kemudiannya dibebaskan dengan ikat jamin 100,000 syiling Kenya (AS$700).Polis melaporkan penahanannya pada 15 April selepas menemui mayat empat pengikutnya yang dilaporkan disuruh berlapar untuk bertemu Jesus.Polis Kenya berkata pada hari Jumaat bahawa mereka telah menemukan tiga lagi mayat.Sebelas lagi pengikut, tujuh lelaki dan empat wanita dibawa ke hospital, tiga daripada mereka dalam keadaan kritikal, selepas diselamatkan pada 14 April.Polis melancarkan operasi mencari di hutan itu selepas menerima maklumat kematian mengenai “pengikut yang mati kelaparan dengan alasan bertemu Jesus selepas dicuci otak" oleh Nthenge.-AFP


Saudi umum pemindahan orang awam pertama dari Sudan

RIYADH, 23 April- Sebuah kapal yang membawa warga Saudi dan warganegara lain yang diselamatkan dari Sudan yang dilanda pertempuran tiba di Jeddah pada Sabtu, menurut televisyen Saudi, dalam pemindahan orang awam yang pertama sejak pertempuran bermula.“Kapal pemindahan pertama dari Sudan telah tiba, membawa 50 rakyat (Saudi) dan sejumlah warganegara dari negara sahabat,” kata televisyen Al-Ekhbariya kendalian kerajaan, menunjukkan kapal perang berhampiran dok.Kapal itu berlabuh di pelabuhan Laut Merah Jeddah di mana empat kapal lain yang membawa 108 orang dari 11 negara berbeza dijangka tiba kemudian dari Sudan, kata penyiar itu.Ia juga mengeluarkan video yang menunjukkan wanita dan kanak-kanak membawa bendera Saudi di atas salah satu kapal.Mereka yang tiba di Jeddah termasuk anak kapal pesawat penumpang Saudi yang terkena tembakan ketika bersiap untuk berlepas dari Khartoum pada permulaan pertempuran pada 15 April, menurut Al-Ekhbariya.Konvoi kenderaan membawa mangsa yang dipindahkan ke Pelabuhan Sudan dari tempat mereka menaiki kapal ke Jeddah, menurut penyiar itu.Beratus-ratus orang terkorban akibat pertempuran antara tentera yang setia kepada ketua tentera Abdel Fattah al-Burhan dan timbalannya Mohamed Hamdan Daglo, yang memimpin Pasukan Sokongan Pantas (RSF) separa tentera yang kuat.- AFP


Ribuan sertai protes pertahan alam sekitar termasuk kanak-kanak

LONDON, 23 April- Beribu-ribu penunjuk perasaan turun ke parlimen Britain pada Sabtu sebagai sebahagian daripada kempen empat hari yang direka untuk membantah kegagalan kerajaan mengatasi isu alam sekitar.Kumpulan alam sekitar Extinction Rebellion (XR) memulakan acara itu pada Jumaat, namun menjanjikan kurang gangguan dan lebih banyak penyelesaian daripada sekatan.Bantahan pada Sabtu tertumpu kepada isu alam semula jadi dan biodiversiti, dan bermula dari Biara Westminster dengan protes disertai kebanyakannya kanak-kanak, memakai pakaian dan topeng haiwan.“Perkara ini adalah mustahak. Semua orang perlu bersatu supaya generasi akan datang dapat menikmati planet kita yang indah," kata Jenny O'Hara Jakeway, 47, yang menyertai protes dan melakukan perjalanan selama enam jam dari Wales bersama dua anaknya.Antara sepanduk yang dibawa berarak, mengatakan “Kami mempertahankan iklim tetapi polis menahan kami" dan "Kepupusan adalah selama-lamanya". Yang lain memberi amaran bahawa satu pertiga daripada burung UK "berisiko menghadapi kepupusan".Anggota XR Joseph Young, 43, hadir bersama pekerja komuniti Laura Churchill dan dua anak mereka Jurno, lima, dan Fox, 10."Kami di sini untuk menyelamatkan planet ini daripada orang yang memusnahkannya," kata Fox, yang memakai kostum harimau.Jurno, memakai kostum cheetah, menambah: "Mereka adalah haiwan kegemaran saya, saya mahu mereka dilindungi".Perarakan berakhir di Dataran Parlimen dengan gimik unik menunjukkan kematian yang banyak yang digambarkan oleh aktivis sebagai "pertunjukan simbolik" di mana peserta "berbaring dalam diam, dalam ingatan dan berkabung atas penurunan 70% dalam populasi haiwan liar sejak  Hari Bumi pada tahun 1970.""Ketika kerajaan terus menyemarakkan krisis iklim dan biodiversiti adalah jelas bahawa hanya usaha kolektif dapat memadamkannya," kata pengarah eksekutif Greenpeace UK, Areeba Hamid.Beliau berkata acara empat hari itu akan "bertindak sebagai pemangkin perjuangan bersatu baharu menentang kepentingan peribadi yang meletakkan keuntungan ke atas manusia dan planet ini”.-AFP


India dijangka atasi China sebagai negara paling ramai penduduk di dunia

INDIA, 22 April-  India dijangka mengatasi China sebagai negara paling ramai penduduk di dunia menjelang pertengahan tahun ini.Menurut Laporan Penduduk Dunia Dana Penduduk PBB (UNFPA) yang dikeluarkan pada Rabu, unjuran data menunjukkan India akan mempunyai populasi 1.4286 bilion menjelang pertengahan tahun ini, manakala China dengan 1.4257 bilion penduduk. Berdasarkan laporan Rangkaian Televisyen Global China (CGTN) yang memetik analisis oleh New York Times, India dijangka berhadapan pelbagai cabaran yang menghalang prospek pertumbuhan ekonominya susulan populasi penduduk yang tinggi.Salah satu cabaran utama ialah kadar pertumbuhan pekerjaan yang mungkin tidak dapat menampung populasinya yang semakin meningkat.

(Unjuran populasi penduduk dunia oleh CGTN / Foto REUTERS)

Sementara itu, Kementerian Luar Negeri China memberi maklum balas susulan kebimbangan bahawa negara tembok besar itu dijangka kehilangan dividen demografinya selepas diatasi oleh India."Walaupun dividen demografi sesebuah negara bergantung kepada kuantiti penduduk, kualiti penduduk adalah lebih penting.Saiz tenaga kerja berkemahiran tinggi adalah lebih penting daripada saiz populasi," menurut kementerian itu.Tinjauan pendapat dalam talian yang dijalankan oleh CGTN juga menunjukkan bahawa 88.4 peratus responden percaya sumber manusia China mencukupi untuk menyokong pembangunan ekonomi berkualiti tinggi.Menurut tinjauan pendapat itu, 91.8 peratus responden optimis bahawa 'dividen bakat' akan memberikan dorongan kuat untuk peningkatan berterusan kekuatan nasional China yang komprehensif.China mempunyai penduduk paling ramai di dunia sejak 1950, iaitu tahun data penduduk PBB mula diambil.-REUTERS


Krisis Sudan: Penduduk terdesak keluar dari medan perang

SUDAN, 22 April- Penduduk di Khartoum terdesak untuk meninggalkan ibu negara itu susulan konflik yang berlaku sejak Sabtu lalu.Pertempuran antara Angkatan Bersenjata Sudan dan Pasukan Sokongan Pantas (RSF) yang tercetus pada 15 April, memaksa orang awam mencari tempat perlindungan.Rakaman video menunjukkan penduduk tempatan bermati-matian cuba melarikan diri dari zon perang ke kawasan selamat.Mereka berhadapan harga barangan yang melambung tinggi, bekalan elektrik terputus dan kekurangan air, manakala keperluan asas seperti makanan dan ubat-ubatan juga terjejas teruk akibat konflik yang berterusan.

(Seorang penduduk memuatkan barangan ke atas sebuah kenderaan untuk berpindah keluar dari zon perang / Foto REUTERS

"Tiket di Stesen Bas Shandi di Khartoum Bahri sangat mahal. Saya datang dari Abri awal pagi dan harga tiket ialah 7,000 pound Sudan (kira-kira 12 dolar AS), tetapi apabila saya ingin pulang ke Abri, harga tiket menjadi 25,000 pound Sudan (sekitar 42 dolar AS).Manakala jika saya ingin membeli tiket di dalam bas, harga tiketnya ialah 30,000 pound Sudan (hampir 50 dolar AS). Itu adalah harga yang tak masuk akal dan botol air biasa ini berharga 500 paun Sudan (0.8 dolar AS). Keadaan di sini sangat teruk dan serius," kata seorang penduduk tempatan.-REUTERS


Krisis Sudan: Tembakan kedengaran, meski gencatan senjata dipersetujui

SUDAN, 22 April- Bunyi tembakan masih kedengaran di Khartoum, meski perjanjian mengenai genjatan senjata selama 72 jam dicapai antara Angkatan Bersenjata Sudan (SAF) dan Pasukan Sokongan Pantas (RSF).Pada Jumaat, RSF menerusi media sosial telah mengumumkan gencatan senjata selama tiga hari bermula pukul 6.00 pagi waktu tempatan.SAF menyatakan persetujuan mengenai gencatan senjata tersebut dan memaklumkan koridor kemanusiaan akan dibuka sepanjang tempoh berkenaan."Situasi di lapangan masih sukar, menurut sumber, krisis ini tetap berlarutan di Khartoum, Omdurman dan Bahri. Di Omdurman, pertempuran berlaku di bangunan radio kebangsaan.Ketika saya bercakap ini, bunyi tembakan semakin dekat. Di Khartoum, situasi kemanusiaan semakin sukar, panduduk sedang menderita," kata seorang wartawan berpengkalan di Khartoum, Momen Almakki.

(Sebuah kenderaan terbakar susulan pertempuran yang berlaku antara SAF dan RSF / Foto REUTERS)

Menurut data terkini Pertubuhan Kesihatan Sedunia (WHO), sekurang-kurangnya 413 orang terbunuh manakala 3,551 lagi cedera dalam pertempuran yang masih berterusan.-REUTERS


Penggunaan mifepristone dikekalkan di AS

WASHINGTON, 22 April- Mifepristone ialah ubat yang diguna secara meluas di Amerika Syarikat (AS) untuk menggugurkan kandungan wanita hamil yang berusia kurang daripada 10 minggu.Perkara ini telah menjadi sasaran gerakan anti-pengguguran di negara itu.Bagaimanapun, Mahkamah Agung AS mengekalkan akses secara meluas untuk ubat tersebut buat sementara waktu sekali gus membekukan sekatan yang dikenakan oleh mahkamah rayuan.Pentadbiran Makanan dan Dadah AS (FDA) memaklumkan, mifepristone telah digunakan oleh rakyat AS selama beberapa dekad.

Pada 2016, FDA menetapkan mifepristone selamat digunakan di AS untuk menggugurkan kehamilan yang berusia kurang 10 minggu.Ia hanya boleh disalurkan kepada pengguna terus di klinik dan hospital. -AFP


UK usaha ubah undang-undang untuk usir pendatang tanpa izin

LONDON, 22 April- Kerajaan Britain berkata pada Jumaat akan menetapkan langkah-langkah untuk mengehadkan keupayaan mahkamah untuk menyekat pengusiran pendatang tanpa izin, sebagai sebahagian daripada perubahan kepada undang-undang yang dicadangkan yang akan dibawa ke parlimen minggu depan.Menghentikan aliran pencari suaka dan pendatang lain yang menggunakan bot kecil untuk menyeberangi Selat dari Perancis adalah salah satu keutamaan Perdana Menteri Rishi Sunak untuk tahun ini.Lebih 45,000 pendatang mendarat di pantai selatan England tahun lepas naik 500% dalam dua tahun lepas dan kerajaan meramalkan pada Rabu bahawa jumlah itu akan meningkat kepada 56,000 tahun ini."Untuk mempercepatkan penyingkiran, pindaan akan menjelaskan bahawa mahkamah domestik UK tidak boleh menggunakan sebarang langkah sementara untuk menghentikan seseorang disingkirkan jika mereka mengemukakan cabaran undang-undang, selain daripada mereka berisiko mengalami bahaya yang serius dan tidak dapat dipulihkan," kata Kementerian Dalam Negeri Britain dalam satu kenyataan.Perubahan lain kepada undang-undang akan membolehkan pendatang tanpa izin dikelaskan sebagai orang dewasa jika mereka enggan menjalani "penilaian umur saintifik", dan membenarkan pegawai imigresen mencari telefon bimbit pendatang."Perubahan yang saya umumkan hari ini akan membantu melindungi sempadan kita dan memudahkan kita mengeluarkan orang dengan menghalang mereka daripada membuat tuntutan palsu pada saat-saat akhir, dan memastikan kita mengukuhkan laluan selamat dan sah kita," kata Menteri Dalam Negeri Suella Braverman.Badan amal yang menyokong pelarian mengatakan bahawa Britain menawarkan pilihan yang sangat terhad untuk kebanyakan pendatang untuk memohon suaka sebelum memasuki negara itu, atau memasuki Britain secara sah dengan tujuan untuk membuat tuntutan suaka.Kerajaan Britain juga berusaha untuk menghalang pendatang tanpa izin dengan menghantar mereka ke Rwanda, tanpa mengira asal usul mereka, tetapi setakat ini mahkamah British telah menghalang perkara itu.- REUTERS

(Papan tanda di kawasan kawalan pasport ketibaan di Lapangan Terbang Heathrow/REUTERS)


MG Motor lancar pilihan hibrid di Mexico

MEXICO, 22 April- MG Motor melancarkan SUV hibrid di Mexico, kata pembuat kereta itu pada Khamis, ketika pasaran untuk kenderaan hibrid dan elektrik di negara Amerika Latin walaupun kekurangan infrastruktur dan kos untuk penduduk tempatan.Jenama yang dahulunya British kini dimiliki oleh SAIC Motor Corp China, MG Motor yang membuka kedai di Mexico pada 2020.Syarikat itu berkata ia sedang mencari 5.5% daripada bahagian pasaran negara itu tahun ini.Ia juga akan melancarkan dua lagi model - termasuk satu lagi dalam talian elektrik dan hibridnya di negara ini tahun ini, kata Naib Presiden MG Motor di Mexico Daniel Nava.Menurut analisis Reuters.Mexico sedang berusaha untuk meningkatkan pengeluaran EV walaupun kereta itu kekal mahal untuk kebanyakan rakyat Mexico dan tidak praktikal untuk memandu di kebanyakan negara.Mexico mempunyai kira-kira 1,100 stesen pengecasan di seluruh negara, kebanyakannya berkumpul di bandar besar, mengehadkan penggunaan EV untuk pemanduan jarak jauh. Bagaimanapun, model hibrid boleh menjadi satu langkah ke hadapan sehingga terdapat lebih banyak pelaburan EV, kata penganalisis.Model eHS MG Motor akan dijual di Mexico pada harga $45,610.85 iaitu 36% hingga 49% lebih mahal daripada julat harga yang disenaraikan di laman web MG Motor Sepanyol, walaupun kurang daripada harga jangkaan model di India.Harga di Mexico mencerminkan model hibrid kereta itu, yang lebih mahal daripada model hibrid lain, dan setanding dengan harga pesaing, kata Nava kepada Reuters sebelum pengumuman itu.Negara lain, khususnya di Eropah, menawarkan insentif untuk pembelian hibrid, tambahnya.Ini berlaku ketika Mexico, hab pembuatan kereta utama, berusaha untuk menukar separuh daripada pengeluaran keretanya kepada kenderaan sifar pelepasan menjelang 2030.- REUTERS

(HS SUV semasa acara pelancaran di Mexico City/REUTERS)


Aidilfitri : Sudan terus dihujani tembakan, letupan

(Jemaah Islam selepas solat sunat Aidilfitri di Masjid al-Hara al-Rabaa di Khartoum,Sudan pada 21 April 2023/AFP)

KHARTOUM, 21 April- Lebih 400 orang terbunuh dan lebih 3,500 lagi cedera dalam pertempuran di Sudan, menurut Pertubuhan Kesihatan Sedunia (WHO)."Empat ratus tiga belas orang meninggal dunia dan 3,551 orang cedera," menurut jurucakap WHO Margaret Harris kepada pemberita pada taklimat akhbar di Geneva.Sementara itu, agensi kanak-kanak PBB UNICEF menambah bahawa sekurang-kurangnya sembilan kanak-kanak adalah antara yang maut dan lebih 50 cedera.Tanpa mengendahkan gesaan kuasa dunia bagi pelaksanaan gencatan senjata di akhir Ramadan, Sudan terus dihujani insiden tembakan dan letupan khususnya di ibu negara dan beberapa lokasi lain.Pertempuran di Sudan yang meletus sejak Sabtu lalu sehingga kini mengorbankan lebih 300 orang, manakala ribuan lagi cedera apabila tercetusnya pertarungan antara pasukan yang setia kepada ketua tentera Sudan, Abdel Fattah al-Burhan dengan Rapid Support Forces (RSF) atau dikenali sebagai Hemeti, dipimpin timbalannya, Mohamed Hamdan Daglo.Menurut Jawatankuasa Pusat Doktor Sudan, beberapa kawasan Khartoum dibom selain berlakunya pertempuran dan tembakan yang memasuki hari ke-enam secara berturut-turut, walaupun menghampiri Aidilfitri.Khartoum menyaksikan beberapa pertempuran paling sengit membabitkan serangan udara dan kereta kebal yang menyasarkan daerah yang padat, dengan kebanyakan lima juta penduduknya berlindung di rumah tanpa elektrik, makanan dan minuman, malah sistem komunikasi juga dilaporkan terganggu.Setiausaha Agung Pertubuhan Bangsa-Bangsa Bersatu (PBB), Antonio Guterres dan Setiausaha Negara Amerika Syarikat (AS) Antony Blinken, secara berasingan menggesa gencatan senjata sekurang-kurangnya tiga hari bagi menghormati Aidilfitri, ketika letupan dan tembakan masih bergema di Khartoum.Menurut RSF iaitu pasukan dibentuk daripada anggota militia Janjaweed yang mengetuai keganasan melampau selama bertahun-tahun di wilayah barat Darfur, mereka akan komited pada gencatan senjata selama 72 jam bermula Subuh (waktu tempatan).Namun, seperti mana dua gencatan senjata dengan tempoh 24 jam yang diisytiharkan sebelum ini, ia masih gagal bertahan.Malah, kedengaran bunyi tembakan yang kuat berterusan, pagi tadi, dengan asap hitam menutupi seluruh ibu negara.Abdel Fattah, yang buat pertama kali muncul di televisyen sejak pertempuran bermula minggu lalu, berkata Sudan meraikan Aidilfitri kali ini dengan sambutan berdarah membabitkan kemusnahan, kehancuran dan bunyi peluru yang 'diutamakan' daripada kegembiraan."Kita berharap akan dapat keluar dari ujian ini dengan lebih bersatu... satu tentera, satu suara menuju kepada kuasa rakyat," katanya melalui video rakaman, yang menunjukkan beliau duduk di belakang meja dengan pakaian seragam tentera.Sementara itu, Program Makanan Sedunia (WFP) memberi amaran keganasan boleh menyebabkan jutaan lagi rakyat terjerumus ke dalam kelaparan di negara yang mana satu pertiga daripada keseluruhan populasi 15 juta orang, memerlukan bantuan.

(Kepulan asap kelihatan di ruang udara Lapangan Terbang Antarabangsa Kahrtoum, Sudan susulan serangan Pasukan Sokongan Pantas (RSF) pimpinan Jeneral Mohamed Hamdan Daglo dan tentera Sudan diketuai Jeneral Abdel Fattah al-Burhan/AFP)

WFP kini menangguhkan operasinya di Sudan selepas tiga pekerja mereka terbunuh pada Sabtu lalu.Pertikaian sengit antara Abdel Fattah danMohamed Hamdan tertumpu kepada perancangan integrasi RSF ke dalam tentera, iaitu syarat utama untuk perjanjian akhir yang bertujuan memulihkan peralihan demokrasi Sudan.Kedua-dua pemimpin tentera itu, menggulingkan presiden autokratik Omar al-Bashir pada April 2019 dalam bantahan besar-besaran terhadap tiga dekad pemerintahan kuku besinya.Pada Oktober 2021, mereka sekali lagi bekerjasama dalam rampasan kuasa untuk menggulingkan kerajaan awam yang ditabalkan selepas kejatuhan Bashir, sekali gus menyebabkan peralihan yang disokong antarabangsa kepada demokrasi, tidak tercapai.Sehingga kini, orang awam dilihat semakin terdesak untuk menyelamatkan diri dengan ribuan mereka sanggup mengambil risiko melarikan diri dari Khartoum, walaupun jalan dipenuhi mayat.Usaha antarabangsa sedang dirancang untuk pemindahan rakyat mereka termasuk AS yang mengerahkan pasukan pengangkutan udara bagi membawa pulang kakitangan kedutaan negara itu.Menurut kesatuan doktor, pakar perubatan pula memberi amaran mengenai bencana kesihatan, dengan lebih dua pertiga daripada hospital di Khartoum dan negeri jiran tidak beroperasi akibat pertempuran.Empat hospital di Obeid di negeri Kordofan Utara juga dilaporkan lumpuh akibat serangan.Menurut Pertubuhan Kesihatan Sedunia (WHO), badan itu mempunyai laporan mengenai hampir 330 orang terbunuh dan 3,200 cedera di seluruh Sudan, tetapi pakar perubatan bimbang jumlah kematian mungkin jauh lebih tinggi, dengan ramai yang cedera tidak sempat tiba ke hospital.Kumpulan Krisis Antarabangsa (ICG) memberi amaran langkah segera diperlukan untuk menghentikan pewarisan perang saudara ini dengan memberi amaran bahawa senario mimpi ngeri yang ditakuti ramai di Sudan kini sedang berlaku.Menurut ICG, Abdel Fattah dan Mohamed Hamdan dilihat tidak bersedia untuk berundur, sekali gus boleh menyebabkan keadaan menjadi lebih teruk."Walaupun tentera akhirnya berjaya mendapatkan ibu negara, dan Hemeti berundur ke Darfur, perang saudara mungkin berlaku, dengan kesan yang berpotensi menjejaskan kestabilan di negara jiran Chad, Republik Afrika Tengah, Libya dan Sudan Selatan," katanya. - AFPBerita berkaitanJeneral Sudan siar kenyataan sempena AidilfitriKrisis Sudan: Guterres rayu gencatan senjata sempena Aidilfitri


Twitter gugur 'blue tick', tanda 'dibiayai kerajaan'

SAN FRANCISCO, 21 April- Twitter menggugurkan label "sekutu negara" dan "dibiayai kerajaan" daripada akaun penggunanya, berdasarkan semakan AFP hari ini terhadap halaman berprofil tinggi di platform itu.Kebanyakan media utama dari Barat, Russia, China dan negara lain yang sebelum ini mempunyai salah satu daripada label itu sudah tidak lagi memaparkannya.Terdahulu, Elon Musk menunaikan janji untuk membuang tanda biru (blue tick) percuma daripada pengguna Twitter semalam, sekali gus membezakan antara pengguna berbayar dengan tidak.Antara yang tiada tanda rasmi Twitter itu adalah Pope yang mempunyai pengikut 18.8 juta, namun Dalai Lama masih kekal sebagai 'akaun sah'.Musk yang mengambil alih Twitter selepas melabur AS$44 bilion sebelum ini berjanji untuk menggugurkan apa yang disifatkannya sebagai sistem 'tuan dan petani' yang mana wartawan, selebriti dan ahli politik diberi tanda biru yang kononnya bermakna akaun Twitter itu boleh dipercayai.Beliau sebaliknya menawarkan untuk menjual tanda biru itu kepada sesiapa yang mahu membayar AS$8 sebulan, sebagai langkah yang dinyatakan tahun lalu untuk "mendemokrasikan kewartawanan dan memperkasakan suara rakyat".Walau bagaimanapun, baru-baru ini, label telah digunakan untuk organisasi berita yang menerima pembiayaan awam tetapi tidak dikawal oleh mana-mana kerajaan.NPR berhenti menggunakan Twitter selepas itu, dan CBC mengikutinya.

Radio New Zealand juga mengancam untuk meninggalkan Twitter minggu ini atas label "yang dibiayai oleh kerajaan", manakala Sveriges Radio awam Sweden berkata ia akan berhenti tweet.Semalam, akaun berprofil tinggi, termasuk ramai wartawan AFP dan organisasi berita lain didapati tidak lagi bertanda biru. -AFP


Rompakan emas C$20 juta di lapangan terbang Toronto disiasat

TORONTO, 21 April- Kehilangan kargo emas bernilai C$20 juta (RM65.84 juta) dan barang berharga lain yang dicuri dari kemudahan simpanan sementara di Lapangan Terbang Antarabangsa Pearson Toronto pada Isnin lalu sedang disiasat polis.

Inspektor Polis Wilayah Peel, Stephen Duivesteyn berkata, kargo itu dilaporkan hilang selepas tiba dengan sebuah pesawat pada petang Isnin.Duivesteyn berkata, selepas pesawat mendarat, kargo itu dipunggah dan dibawa ke kemudahan simpanan sementara seperti prosedur biasa, tetapi hilang beberapa ketika selepas itu."Selepas tiba, kargo bernilai tinggi ini dikeluarkan dengan cara yang tidak sah dari kemudahan simpanan sementara," katanya.Laporan polis mengenai kehilangan kargo itu dibuat tidak lama selepas itu.Duivesteyn tidak menyatakan dari mana pesawat yang membawa kargo itu atau destinasi terakhirnya."Ini sangat jarang berlaku," katanya sambil menyifatkan insiden berkenaan sebagai terpencil.Duivesteyn juga berkata, masih terlalu awal dalam siasatan untuk menyatakan sama ada ia adalah kecurian profesional atau jenayah peluang. -Reuters


Noor Jehan mungkin akan 'ditidurkan' - Pakar

(Noor Jehan yang sakit di Zoo Karachi sedang dirawat oleh doktor haiwan tempatan dan dijagaoleh kakitangan zoo ketika dia berbaring di atas tanah/AFP)

KARACHI, 21 April- Seekor gajah Afrika berusia 17 tahun yang menghidap tumor di sebuah zoo di Pakistan mungkin akan 'ditidurkan' atau 'euthanasia' iaitu mematikan atas dasar belas kasihan selepas keadaan kesihatannya semakin merosot setiap hari.Noor Jehan menjalani rawatan kecemasan di sini pada 5 April lalu dan sejak itu ia semakin lemah hingga tidak mampu untuk berdiri sendiri.Nasib gajah betina berkenaan kini bergantung kepada ketua doktor haiwan dari badan kebajikan haiwan, Four Paws International yang berpangkalan di Austria, Amir Khalil.Khalil, yang mengetuai pasukan merawat Noor Jehan berkata, beliau ingin membuat ‘percubaan terakhir’ untuk membantu menyelamatkan mamalia terbabit.“Kami akan berjuang sehingga yang terakhir untuk pemulihannya, dan selebihnya adalah di tangan Allah.“Kami tekun mengikuti arahan Four Paws untuk rawatan Noor Jehan," kata Kanwar Ayub, Pengarah Zoo KarachiNoor Jehan dilapor masih boleh menerima makanan yang disuap walaupun terbaring, ditusuk jarum suntikan dan kerap disiram air untuk menyejukkan badannya.“Keadaannya masih kritikal dan tidak menentu,” kata Four Paws. Nasib menyedihkan Noor Jehan dikongsi oleh aktivis hak asasi haiwan di media sosial di Pakistan dan luar negara yang menggesa supaya zoo itu ditutup.Zoo Karachi sering dituduh mengabaikan kebajikan haiwan, dan pada tahun 2020, mahkamah mengarahkan satu-satunya zoo di ibu negara itu ditutup kerana keadaannya yang usang. -AFP


Panda yang dipinjamkan China ke Thailand mati

CHIANG MAI, 21 April- Seekor panda gergasi yang dipinjamkan dari China ke Thailand dilaporkan mati pada usia 21 tahun selepas mengalami pendarahan pada hidung.Lin Hui adalah panda terakhir dari tiga ekor panda yang dipinjamkan ke negara itu dan tinggal di kandang berhawa dingin di Zoo Chiang Mai sejak tahun 2003.Ia dijadual dikembalikan ke Tiongkok pada Oktober, namun mati pada Rabu lalu.Pengarah zoo, Wutthichai Muangman berkata, Lin Hui mengalami pendarahan hidung pada Selasa dan berada dalam keadaan kritikal menjelang petang, sebelum meninggal dunia pada awal pagi Rabu."Kami membantunya semampu yang boleh sehingga Lin Hui meninggalkan kami," katanya.Wutthichai berkata Thailand perlu membayar insurans sebanyak 15 juta baht (RM1,930,296) kepada China atas kematian itu.Sementara itu, Pengerusi Pertubuhan Taman Zoologi Thailand, Dejboon Maprasert berkata, pakar China dan Thailand akan bersama-sama dalam menjalankan bedah siasat bagi mencari punca sebenar kematian panda tersebut.Lin Hui dan pasangannya, Chuang Chuang yang mati akibat serangan jantung pada 2019 adalah sebahagian daripada program "diplomasi panda" Beijing.

Pasangan panda itu berjaya melahirkan seekor anak diberi nama Lin Ping pada 2009 dan dihantar pulang ke China pada 2013.Kematian Chuang Chuang bagaimanapun telah mencetuskan kemarahan di media sosial China dan pihak berkuasa China menghantar pasukan khas bagi menyiasat serta bersama-sama menjalankan bedah siasat. -AFP


Jeneral Sudan siar kenyataan sempena Aidilfitri

SUDAN, 21 April- Ketua Tentera Sudan, Abdel Fattah al-Burhan menyiarkan kenyataan sempena Hari Raya Aidilfitri, namun tidak menyebut tentang sebarang gencatan senjata, susulan konflik berdarah di negara itu membabitkan dua pihak iaitu Angkatan Tentera Sudan (SAF) dan Rapid Support Forces (RSF).Menerusi rakaman itu, beliau menyatakan pihaknya meratapi semua mangsa dan berdoa agar perayaan Aidilfitri kembali selamat dan aman."Kami meratapi semua mangsa dan berdoa untuk pemulihan mereka yang cedera serta berdoa kepada Tuhan agar Aidilfitri dapat kembali disambut dengan selamat dan aman.

"Kehancuran dan kemusnahan serta bunyi tembakan tidak memberi ruang untuk kegembiraan yang layak diterima oleh rakyat dan kami amat sedih dengan ini.

"Bagaimanapun, masih ada harapan bahawa kita akan mengatasi kesusahan ini dan bangkit daripadanya dengan bersatu, kekuatan, kesepaduan, dan slogan kita hanya akan menjadi lebih kuat.

"Saya tabik kepada anda, tentera saya kerana anda memberikan nyawa anda untuk negara tercinta ini. Hidup Sudan, bebas dan merdeka," katanya menerusi Facebook.

Terdahulu, RSF memaklumkan, pihaknya bersetuju dengan gencatan senjata selama 72 jam pada Jumaat atas faktor kemanusiaan, selain perayaan Aidilfitri.

Sekurang-kurangnya 300 orang terbunuh, manakala ribuan lagi cedera sejak pertempuran meletus pada Sabtu. -Reuters

(Jemaah Islam selepas solat sunat Aidilfitri di Masjid al-Hara al-Rabaa di Khartoum,Sudan pada 21 April 2023/AFP)


'Blue-tick' Twitter mula lenyap

LOS ANGELES, 21 April- Twitter pada Khamis memulakan penyingkiran besar-besaran tanda biru (blue-tick) ke atas akaun individu kenamaan termasuk selebriti antaranya Pope Francis, Donald Trump dan Justin Bieber yang dikesan sudah kehilangan tanda berkenaan.Pemiliknya, Elon Musk sebelum ini berkata, pihaknya bakal mengenakan AS$8 (kira-kira RM38) sebulan untuk tanda pengesahan akaun pengguna tersebut.Katanya, bayaran itu adalah untuk menaikkan semula ‘sistem pemilikan semasa’ dan mewujudkan aliran pendapatan baharu untuk syarikatMusk mengambil alih sepenuhnya gergasi media sosial berkenaan dalam perjanjian bernilai AS$44 bilion.


Lima maut akibat wabak taun di Cameroon

YAOUNDE, 21 April- Lima kematian akibat wabak taun dicatatkan di sini, ibu negara Cameroon sejak bulan lalu dengan Kementerian Kesihatan memberi amaran berkaitan "kebangkitan semula" penyakit itu.Kementerian tersebut menyatakan wabak taun mula dikesan di ibu negara pada bulan lalu dan sekurang-kurangnya 88 kes telah dikenal pasti sejak pertengahan Mac di wilayah tengah negara termasuk Yaounde.Menterinya, Manaouda Malachie dalam satu kenyataan pada Rabu berkata, terdapat "kebangkitan semula" wabak yang pertama kali diisytiharkan pada Oktober 2021.Beliau menambah, sistem pemantauan negara telah diletakkan dalam keadaan berjaga-jaga.Taun, penyakit cirit-birit akut yang boleh membawa maut dalam tempoh beberapa jam jika tidak dirawat telah muncul semula secara berkala di Cameroon, yang mempunyai jumlah penduduk kira-kira 25 juta.Kemas kini sebelumnya pada Oktober mencatatkan 272 kematian dan 12,952 kes dalam tempoh 12 bulan di seluruh negara.Kawasan terbaharu yang terjejas termasuk empat daerah Yaounde, yang menempatkan kira-kira 2.8 juta, serta bandar berdekatan Mfou dan Obala. -AFP


Tiga maut letupan lombong arang batu di Colombia

(Salah seorang ahli keluarga mangsa menangis di luar lombong arang batu/AFP)

CUCUNUBA, 21 April- Tiga pelombong disahkan maut dengan sekurang-kurangnya empat lagi masih hilang dalam kejadian letupan arang batu di tengah Colombia pada Khamis.Pihak berkuasa sedang menyiasat punca letupan yang berlaku sekitar pukul 1.00 pagi waktu tempatan di perbandaran sini dekat Cundinamarca.Palang Merah Colombia berkata, tiga mayat berjaya dibawa keluar, manakala empat lagi pelombong terperangkap dan nasib mereka sama ada hidup atau sebaliknya masih tidak diketahui."Sebenarnya tiada harapan (untuk mencari mereka hidup), terdapat banyak (karbon) monoksida di lombong itu," kata Amparo Pachon, pelombong.Gabenor Cundinamarca, Nicolas Garcia berkata, letupan terbabit menjejaskan lombong El Roble dan El Manto yang saling bersambung.Pengumpulan gas menjadi punca paling kerap terhadap kemalangan perlombongan di negara itu, yang merupakan pengeluar arang batu terbesar di Amerika Latin.Kementerian Lombong dan Tenaga mencatatkan sebanyak 1,262 kemalangan antara 2011 dan Mei 2022 yang menyebabkan purata lebih 100 orang mati setiap tahun.Letupan pada pertengahan Mac di perbandaran Sutatausa, juga di Cundinamarca, menyebabkan 21 orang terkorban dan merupakan salah satu tragedi yang paling teruk di Colombia sejak beberapa tahun kebelakangan ini. -AFP

(Nasib empat pelombong masih tidak diketahui/AFP)


Roket milik Elon Musk meletup kurang empat minit selepas dilancarkan

TEXAS, 21 April- Roket pengangkut generasi baharu, Starship yang sedang dalam ujian pelancaran, meletup selepas beberapa minit ia dilancarkan pada Khamis.Roket syarikat SpaceX milik bilionair, Elon Musk yang berketinggian 120 meter itu bagaimanapun diuji tanpa pemandu dan krew penerbangan.Siaran secara langsung menerusi laman sesawang SpaceX menunjukkan roket berkenaan berjaya dilancarkan ke udara dari pelabuhan angkasa Starbase di timur Brownsville sambil disorak oleh para pegawainya.Namun, kurang empat minit selepas pelancaran, roket berkenaan meletup di udara.

(Roket Starship meletup di udara kurang empat minit selepas dilancarkan / Foto REUTERS)

Musk bercita-cita untuk membawa manusia ke planet Marikh menjelang tahun 2026 dan percaya bahawa Starship akan menjadi roket yang akan digunakan untuk tujuan itu.-REUTERS


Warga Filipina berkumpul memperingati kematian Moonbin

MANILA, 21 April- Lebih seratus warga Filipina berkumpul di sini pada Khamis bagi memperingati kematian penyanyi Korea Selatan, Moonbin, yang juga ahli kumpulan K-pop Astro.Lilin dinyalakan dan jambangan bunga diletakkan di sekeliling poster Moonbin di luar New Frontier Theatre, lokasi penyanyi berusia 25 tahun itu membuat persembahan kurang sebulan lalu.

"Malam tadi, keadaan agak mengejutkan, pada mulanya kami tidak mendapat sebarang pengesahan dan kami menunggu kenyataan rasmi.Akhirnya, kematian itu disahkan, ia menjadi suatu gelombang kesedihan," kata seorang peminat, Miko Yoshiy.

(Peminat berkumpul di luar New Frontier Theatre bagi memperingati kematian Moonbin / Foto REUTERS)

Media tempatan melaporkan penyanyi itu ditemui mati pada Rabu di rumahnya di daerah Gangnam, Seoul. Dia disyaki membunuh diri, bagaimanapun polis enggan mengulas lanjut berkenaan kes tersebut.-REUTERS


Krisis Sudan: Guterres rayu gencatan senjata sempena Aidilfitri

NEW YORK, 21 April- Setiausaha Agung Pertubuhan Bangsa Bersatu (PBB), Antonio Guterres merayu gencatan senjata dilaksana selama tiga hari di Sudan sempena perayaan Aidilfitri.Jelas beliau, ia bagi memberi peluang kepada orang awam yang terperangkap di zon perang untuk melarikan diri, mendapatkan rawatan, makanan dan bekalan lain."Kita sedang hidup dalam detik yang sangat penting dalam kalendar umat Islam, saya fikir ini adalah saat yang tepat untuk gencatan senjata dilakukan. Gencatan senjata ini benar-benar penting pada masa ini," kata Guterres kepada pemberita.

(Antonio Guterres, Setiausaha Agung PBB / Foto REUTERS)

Beliau memaklumkannya selepas bertemu secara maya dengan ketua-ketua Kesatuan Afrika, Liga Arab dan blok Afrika serantau Intergovernmental Authority on Development (IGAD) dan organisasi lain yang berkaitan."Kami telah berhubung dengan pihak-pihak terlibat, kami percaya ia mungkin boleh dilaksanakan.Tetapi semua orang mesti bersatu dalam memberi tekanan agar gencatan senjata dilaksanakan dengan berkesan," tambah Guterres.Pertempuran tercetus antara pasukan tentera dan Rapid Support Forces (RSF) pada Sabtu telah mengorbankan sekurang-kurangnya 330 orang.-REUTERS